Sentimen berwaspada menjelang mesyuarat FOMC beri kesan ke atas ringgit minggu depan

(Mohd Afzanizam Abdul Rashid/Foto fail Bernama)

KUALA LUMPUR, 10 Jun- Sentimen pasaran yang berhati-hati dijangka akan mempengaruhi pergerakan ringgit berbanding dolar US pada minggu depan, dengan faktor luaran kekal sebagai punca utama.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata pelabur akan memantau hasil mesyuarat Jawatankuasa Pasaran Terbuka Persekutuan (FOMC) Amerika Syarikat (AS), yang dijadualkan pada 13 dan 14 Jun ini, yang akan memberi isyarat hala tuju selanjutnya dolar US. Pasaran dalam minggu ini telah menyaksikan tindakan luar jangkaan Reserve Bank of Australia dan Bank of Canada yang menaikkan kadar dasar mereka sebanyak 25 mata asas (bps)."Jadi sudah wujud persepsi bahawa kemungkinan Rizab Persekutuan AS (Fed) akan mengikuti langkah tersebut kerana ada dalam kalangan ahlinya masih bersandar kepada pendirian yang agak agresif."Sehubungan itu, ringgit berbanding dolar US dijangka kekal dalam jajaran kecil antara 4.60 hingga 4.61 minggu depan kerana peserta pasaran mengamalkan sikap tunggu dan lihat di samping mendapatkan panduan daripada Fed berhubung hala tuju kadar faedah selain, sama ada Fed benar-benar terbuka kepada idea naratif yang lebih tinggi," katanya kepada Bernama. Konsensus pasaran menjangkakan bank pusat AS akan mengekalkan pendiriannya dengan meningkatkan Kadar Dana Fed sebanyak 25 bps.Sekiranya ianya menjadi realiti, ini bermakna Fed telah menambah kadar dasar sebanyak 525 bps dalam tempoh 16 bulan iaitu kurang daripada kitaran semasa kenaikan kadar faedah sebelumnya iaitu dari Jun 2004 hingga Jun 2006, yang mana hanya sejumlah 425 bps dinaikkan, tambah Mohd Afzanizam.

Pada Selasa lepas, Perdana Menteri Datuk Seri Anwar Ibrahim, yang juga Menteri Kewangan, menekankan di Parlimen bahawa penyusutan nilai ringgit baru-baru ini telah disebabkan oleh kenaikan kadar faedah di AS. Beliau menjelaskan ringgit bukan satu-satunya mata wang di rantau ini yang mengalami susut nilai pada tahun ini. Satu lagi perkembangan penting dalam minggu ini ialah pelantikan Datuk Shaik Abdul Rasheed Abdul Ghaffour sebagai Gabenor Bank Negara Malaysia (BNM) untuk tempoh lima tahun berkuat kuasa mulai 1 Julai 2023.Beliau akan menggantikan Tan Sri Nor Shamsiah Mohd Yunus yang menamatkan tempoh perkhidmatan selama lima tahun pada 30 Jun 2023. Bagi minggu yang baru berakhir, ringgit adalah lebih rendah berbanding sekumpulan mata wang utama dalam tempoh empat hari dagangan. (Pasaran ditutup pada 5 Jun lepas sempena hari keputeraan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.) Dari Jumaat ke Jumaat, ringgit adalah lemah berbanding dolar US kepada 4.6115/6160 daripada 4.5745/5785 yang disaksikan semasa minggu sebelum ini.Unit tempatan itu juga susut berbanding yen Jepun kepada 3.3022/3059 daripada 3.2957/2989, merosot berbanding pound Britain kepada 5.7819/7875 daripada 5.7323/7373 dan jatuh berbanding euro kepada 4.9611/9659 daripada 4.9254/9297 sebelumnya. Ringgit turut diniagakan rendah berbanding mata wang lain di Asean. Ia turun berbanding dolar Singapura kepada 3.4294/4330 daripada 3.4026/4059, lemah berbanding baht Thailand kepada 13.3196/3376 daripada 13.2402/2591, lebih rendah berbanding rupiah Indonesia kepada 310.6/311.2 daripada 305.0/305.5 dan tidak bermaya berbanding peso Filipina kepada 8.23/8.24 daripada 8.18/8.19.-BERNAMA


Kadar jangka pendek kekal stabil berikutan operasi BNM pada minggu depan

KUALA LUMPUR, 10 Jun - Kadar jangka pendek dijangka kekal stabil pada minggu depan berikutan operasi Bank Negara Malaysia (BNM) dalam menyerap lebihan mudah tunai daripada sistem kewangan. Pada minggu yang baru berakhir, bank pusat itu menjalankan operasi setiap hari untuk mengurangkan lebihan dana daripada sistem kewangan dengan menjalankan tender pasaran wang konvensional serta Murabahah, tender repo berbalik dan Qard.Jumlah lebihan mudah tunai dalam sistem konvensional bagi minggu ini merosot kepada RM39.02 bilion daripada RM39.21 bilion yang disaksikan semasa minggu sebelumnya. Dalam sistem Islam, lebihan mudah tunai menyusut kepada RM30.58 bilion daripada RM31.44 bilion.Kadar Semalaman Islam Malaysia (MYOR-i) berada pada 3.00 peratus setakat 8 Jun 2023.- BERNAMA


Harga getah dalam jajaran kecil minggu hadapan

KUALA LUMPUR, 10 Jun- Pasaran getah Kuala Lumpur dijangka diniagakan dalam jajaran kecil dengan sedikit kenaikan pada minggu depan berikutan pengeluaran yang agak rendah. Presiden Persatuan Pengeluar Sarung Tangan Getah Malaysia Denis Low berkata pengeluaran yang lemah adalah disebabkan oleh impak El Nino dan ini akan menggalakkan lebih banyak aktiviti penyimpanan stok di kalangan peniaga. "Peniaga akan menambah inventori mereka kerana mereka mungkin tidak mempunyai stok yang mencukupi dalam minggu-minggu akan datang," katanya kepada Bernama. Selain itu, Bank Dunia telah menaikkan unjuran pertumbuhan China kepada 5.6 peratus pada 2023, menokok 0.5 mata peratusan daripada jangkaan April, dalam Prospek Ekonomi Global terkini.Katanya lagi, ini bermakna penggunaan getah yang lebih baik pada bulan-bulan akan datang kerana China merupakan destinasi utama getah. "Apabila terdapat lebih banyak pergerakan orang ramai, ini akan meningkatkan penggunaan getah yang seterusnya, menguntungkan petani. Justeru ia juga akan menaikkan harga getah di pasaran," katanya.

Sementara itu, seorang peniaga lain berkata harga akan terus menjejaki prestasi pasaran niaga hadapan getah serantau, kekuatan ringgit berbanding dolar US serta penanda aras harga minyak mentah di tengah-tengah jangkaan yang meningkat bagi lebih banyak rangsangan China untuk memacu pemulihan ekonominya dan jeda dalam kitaran kenaikan kadar Rizab Persekutuan Amerika Syarikat."Pasaran akan memberi tumpuan kepada mesyuarat dasar bank pusat global minggu depan untuk petunjuk selanjutnya mengenai prospek dasar monetari mereka," katanya. Dari minggu ke minggu, harga fizikal rujukan Lembaga Getah Malaysia (MRB) bagi SMR 20 meningkat 8.5 sen kepada 610 sen pada Jumaat daripada 601.5 sen sekilogram yang disaksikan pada seminggu sebelumnya. Lateks pukal melonjak 10.5 sen kepada 505.5 sen sekilogram berbanding 495 sen sekilogram sebelum ini. Pada 5 petang Jumaat, harga rujukan MRB untuk getah fizikal SMR 20 berada pada 610.5 sen sekilogram, manakala lateks pukal pada 501 sen sekilogram.-BERNAMA


Kebimbangan El Nino pacu niaga hadapan MSM ditutup tinggi

KUALA LUMPUR, 9 Jun- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi hari ini berbanding penurunan semalam, berikutan kebimbangan mengenai impak fenomena cuaca El Nino.Peniaga minyak sawit David Ng memberitahu Bernama, corak iklim El Nino yang dijangka menjadi kenyataan pada bulan-bulan mendatang, akan turut menyebabkan pengeluaran MSM susut kerana keadaan cuaca yang lebih kering.

Dalam pada itu, Ketua Penyelidikan Komoditi Sunvin Group berpangkalan di Mumbai, Anilkumar Bagani pula menyifatkan momentum kenaikan harga pasaran minyak kacang soya di Lembaga Dagangan Chicago, turut menjejaskan sentimen bagi pembelian komoditi itu.Sewaktu ditutup, kontrak Jun 2023 dan Ogos 2023 masing-masing menokok RM103 kepada RM3,478 satu tan dan RM3,367 satu tan manakala Julai 2023 dan September 2023 masing-masing menambah RM104 kepada RM3,408 satu tan dan RM3,366 satu tan.Kontrak Oktober 2023 naik RM108 kepada RM3,379 satu tan dan November 2023 meraih RM106 kepada RM3,393 per tonne.Jumlah dagangan melonjak kepada 65,064 lot daripada 58,676 lot pada Khamis manakala kepentingan terbuka naik kepada 265,572 kontrak daripada 257,770, sebelum ini.Harga fizikal MSM bagi Jun Selatan naik RM30 kepada RM3,450 satu tan.- BERNAMA


Bursa pulih, penurunan dua hari berturut-turut

KUALA LUMPUR, 9 Jun- Bursa Malaysia pulih daripada penurunan dua hari berturut-turut untuk ditutup tinggi sedikit hari ini seiring dengan aliran meningkat di bursa serantau, kata seorang penganalisis. Pada 5 petang, FTSE Bursa Malaysia KLCI (FBM KLCI) naik sedikit sebanyak 1.44 mata atau 0.11 peratus kepada 1,376.08 daripada paras penutup 1,374.64 pada Khamis.Indeks utama dibuka tinggi naik 0.94 mata kepada 1,375.58 pagi ini dan bergerak antara paras 1,373.08 dan 1,381.26 sepanjang sesi dagangan. Suasana pasaran positif dengan kaunter untung mengatasi kaunter rugi sebanyak 489 berbanding 341, manakala 445 kaunter tidak berubah, 968 tidak diniagakan dan 21 yang lain digantung. Jumlah dagangan meningkat kepada 3.34 bilion unit bernilai RM1.49 bilion daripada 2.68 bilion unit bernilai RM1.61 bilion pada Khamis.Penganalisis kanan Malacca Securities Sdn Bhd Kenneth Leong berkata FBM KLCI melantun semula daripada penurunan pada sesi selepas dagangan pagi susulan aktiviti membeli saham berharga rendah sederhana dalam saham terlebih jual."Bagaimanapun, kenaikan di bursa tempatan adalah minimum, susulan penurunan berterusan dalam saham wajaran tinggi perbankan dan berkaitan Petronas,” katanya kepada Bernama.Naib presiden penyelidikan ekuiti Rakuten Trade Sdn Bhd Thong Pak Leng berkata indeks utama serantau ditutup kebanyakannya tinggi berikutan keyakinan terhadap potensi rangsangan ekonomi di China.

Selain itu, katanya, para pelabur cenderung berpandangan Rizab Persekutuan Amerika Syarikat (Fed) kemungkinan tidak akan menaikkan kadar faedah pada mesyuaratnya minggu depan, yang seterusnya meningkatkan sentimen serantau.Dalam kalangan saham wajaran tinggi, Maybank naik dua sen kepada RM8.62, Public Bank meningkat satu sen kepada RM3.82 dan Tenaga Nasional menokok enam sen kepada RM9.18. CIMB menambah lima sen kepada RM4.95 manakala Petronas Chemicals jatuh dua sen kepada RM6.40.Dalam kalangan kaunter cergas, XOX, Borneo Oil, Sapura Energy dan Parlo semuanya tidak berubah masing-masing pada 1.5 sen, 1.5 sen, 3.5 sen, dan 12.5 sen. Sarawak Consolidated naik dua sen kepada 30 sen. Di papan indeks, Indeks FBM Emas menokok 27.70 mata kepada 10,151.98, Indeks FBMT 100 naik 23.42 mata kepada 9,849.87 dan Indeks FBM Emas Shariah menambah 31.83 mata kepada 10,482.06.Indeks FBM ACE menokok 79.69 mata kepada 5,050.83, dan Indeks FBM 70 naik 86.06 mata kepada 13,435.83.Mengikut sektor, Indeks Produk dan Perkhidmatan Perindustrian meningkat 0.23 mata kepada 157.91, Indeks Perladangan naik 41.64 mata kepada 6,686.64 dan Indeks Tenaga menambah 12.49 mata kepada 791.30.Indeks Perkhidmatan Kewangan meningkat 20.43 mata kepada 15,139.96.Jumlah dagangan Pasaran Utama menambah kepada 2.06 bilion unit bernilai RM1.26 bilion daripada 1.74 bilion unit bernilai RM1.37 bilion pada Khamis.Jumlah dagangan waran menokok kepada 351.56 juta unit bernilai RM49.99 juta daripada 294.33 juta unit bernilai RM43.74 juta sebelumnya.Jumlah dagangan Pasaran ACE melonjak kepada 933.33 juta saham bernilai RM176.55 juta daripada 646.14 juta saham bernilai RM202.85 juta.Kaunter produk dan perkhidmatan pengguna menyumbang 390.03 juta saham yang diniagakan di Pasaran Utama, produk dan perkhidmatan perindustrian (726.77 juta); pembinaan (68.76 juta); teknologi (137.69 juta); SPAC (sifar); perkhidmatan kewangan (43.88 juta); hartanah (188.03 juta); perladangan (51.96 juta); REITs (4.45 juta), dana tertutup (4,000); tenaga (274.99 juta); penjagaan kesihatan (48.50 juta); telekomunikasi dan media (36.09 juta); pengangkutan dan logistik (36.57 juta); dan utiliti (51.22 juta).- BERNAMA


KWSP catat pendapatan pelaburan RM15.16 bilion suku tahun 2023

KUALA LUMPUR, 8 Jun- Kumpulan Wang Simpanan Pekerja (KWSP) mencatatkan pendapatan pelaburan sebanyak RM15.16 bilion ringgit untuk suku tahun pertama berakhir 31 Mac 2023. Angka itu naik tiga peratus daripada RM14.77 bilion ringgit yang dicatatkan dalam suku tahun yang sama pada 2022. Jumlah ini selepas mengambil kira turun nilai kos atas ekuiti tersenarai yang direkodkan untuk suku tersebut.Dalam kenyataan, Ketua Pegawai Eksekutif KWSP, Datuk Seri Amir Hamzah Azizan berkata walaupun pelbagai cabaran dalam suku tahun pertama 2023, namun pihaknya berjaya mengekalkan prestasi yang konsisten sepanjang suku tahun tersebut. Cabaran yang dihadapi meliputi gangguan rantaian bekalan yang berterusan dan ketidakstabilan sistem kewangan, termasuk kejatuhan Silicon Valley Bank.Walaupun KWSP mencatatkan pulangan positif setakat tahun ini, namun keadaan pasaran kewangan masih tidak menentu dan menjadi kebimbangan bagi pasaran utama di seluruh dunia.Justeru, KWSP telah menumpukan strategi portfolionya ke arah syarikat yang berdaya tahan dan mempunyai asas kukuh yang memberikan dividen yang stabil.


Bursa Malaysia meningkat semula, ambil petunjuk prestasi kukuh Wall Street

KUALA LUMPUR, 9 Jun - Bursa Malaysia mengalami lantunan untuk dibuka tinggi pada Jumaat, mengambil petunjuk daripada prestasi Wall Street yang kukuh dalam tempoh semalaman menjelang keputusan Rizab Persekutuan Amerika Syarikat (Fed) berkaitan kadar faedah minggu depan.Pada 9.10 pagi, FTSE Bursa Malaysia KLCI (FBM KLCI) meningkat 3.09 mata kepada 1,377.73 daripada 1,374.64 semasa ditutup pada Khamis.Indeks utama itu dibuka 0.94 mata lebih kukuh kepada 1,375.58.Keseluruhan pasaran adalah positif dengan kaunter untung mengatasi kaunter rugi sebanyak 175 berbanding 112, manakala 268 kaunter tidak berubah, 1,688 kaunter tidak diniagakan dan 21 yang lain digantung.Jumlah dagangan sebanyak 310.16 juta unit bernilai RM63.66 juta.

Menurut Malacca Securities Sdn Bhd, pasaran saham Amerika Syarikat (AS) berakhir pada paras tinggi memandangkan pelabur menjangkakan Fed mengambil pendekatan kurang cenderung kepada kadar faedah tinggi berikutan data pasaran buruh yang kurang memberangsangkan.Jabatan Buruh AS dijadual mengeluarkan data inflasi AS pada 13 Jun iaitu hari pertama mesyuarat Fed.Data inflasi itu dijangka menunjukkan harga pengguna rendah sedikit pada Mei namun harga teras kekal tidak berubah, jelas firma pembrokeran itu.“Kami juga mendapati Hang Seng Futures berubah menjadi lebih positif, justeru kami menjangkakan sentimen positif melimpah dan meningkatkan FBMKLCI dalam tempoh terdekat,” tambahnya.Malacca Securities turut menjangkakan sektor teknologi mengukuh, didorong oleh kenaikan di Nasdaq dalam tempoh semalaman dan saham wajaran tinggi FBM KLCI diunjurkan berada dalam aliran lebih tinggi seiring dengan pasaran global.Antara saham wajaran tinggi, Maybank dan Petronas Chemicals masing-masing menambah tiga sen kepada RM8.63 dan RM6.45 manakala Public Bank dan CIMB masing-masing meningkat dua sen kepada RM3.83 dan RM4.92, dan Tenaga Nasional naik lima sen kepada RM9.17.Kalangan saham aktif, Revenue menokok satu sen kepada 27.5 sen, Sarawak Consolidated naik setengah sen kepada 28.5 sen manakala EP Manufacturing menambah sembilan sen kepada 83.5 sen serta Sapura Energy dan Meta Bright masing-masing tidak berubah pada 3.5 sen dan 17 sen.Pada papan indeks, Indeks FBM Emas meningkat 25.52 mata kepada 10,149.80; Indeks FBMT 100 menambah 24.83 mata kepada 9,851.28; Indeks FBM Emas Syariah menokok 24.48 mata kepada 10,474.71; Indeks FBM ACE naik 3.57 mata kepada 4,974.71 dan Indeks FBM 70 melonjak 45.18 mata kepada 13,394.95.Mengikut sektor, Indeks Tenaga naik 3.10 mata kepada 781.91; Indeks Produk dan Perkhidmatan Perindustrian menambah 0.19 mata kepada 157.87 manakala Indeks Perkhidmatan Kewangan meningkat 42.47 mata kepada 15,162.0.Walau bagaimanapun, Indeks Perladangan menguncup 2.96 mata kepada 6,642.04.- BERNAMA


Niaga hadapan KLIBOR tidak catat sebarang urus niaga pada awal dagangan

KUALA LUMPUR, 9 Jun - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak mencatatkan sebarang urus niaga semasa awal dagangan pada Jumaat.Pada 9.30 pagi, kontrak bagi Jun 2023, Julai 2023, Ogos 2023 dan September 2023 masing-masing disandarkan pada 97.23.

Jumlah dagangan dan kepentingan terbuka masing-masing sifar. - BERNAMA


KL1 pusat data termaju di rantau ini

(Fahmi berucap di majlis pelancaran KL1)

KUALA LUMPUR, 8 Jun- Pengendali pusat data berpangkalan di Australia, NEXTDC menjadikan Malaysia sebagai destinasi bagi kemudahan terbaharunya di rantau Asia.Menteri Komunikasi dan Digital, Fahmi Fadzil berkata pusat data pertama NEXTDC di Malaysia dikenali sebagai KL1 bersedia menjadi pusat data termaju, selamat dan lestari di rantau ini. "Terletak di lokasi strategik, Petaling Jaya, tapak ini berhampiran pusat bandar raya Kuala Lumpur dan hab perniagaan utama di Lembah Klang, salah satu pusat ekonomi utama Malaysia. Ini membolehkan NEXTDC memenuhi permintaan perniagaan pelbagai syarikat pemula teknologi yang mencari keupayaan tahap empat beserta tahap keselamatan tertinggi," kata Fahmi di majlis pelancaran KL1 di sini.KL1 dijangka memulakan operasi pada 2025 dan menjadi pusat data diperakui Uptime Institute (UI) Tahap 4 yang pertama di Semenanjung. Sekurang-kurangnya 70 pekerjaan berkemahiran tinggi bakal diwujudkan untuk rakyat tempatan.KL1 merupakan sebahagian daripada pelaburan berjumlah tiga bilion ringgit di Malaysia yang diumumkan NEXTDC bagi tempoh lima hingga 10 tahun.

(Fahmi berkata KL1 pusat data termaju di rantau ini)


KUALA LUMPUR, 8 Jun- Kontrak niaga hadapan minyak sawit mentah (MSM) di Bursa Malaysia Derivatives ditutup rendah hari ini kerana jangkaan pengeluaran yang lebih tinggi di negara ini terus menguasai sentimen pasaran.Peniaga minyak sawit David Ng berkata, kebimbangan terhadap peningkatan dalam pengeluaran pada beberapa minggu akan datang mungkin mendorong inventori yang lebih tinggi hingga menjejaskan sentimen tempatan untuk komoditi itu.“Kami mengesan paras sokongan pada RM3,100 setan dan paras rintangan pada RM3,450 setan,” katanya.Bagaimanapun, Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata momentum penurunan itu mempunyai beberapa had berikutan ringgit yang lebih lemah berbanding dolar AS.Pada penutup dagangan, kontrak Jun 2023 susut RM36 kepada RM3,375 setan, Julai 2023 jatuh RM53 kepada RM3,304 setan, Ogos 2023 dan September 2023 masing-masing turun RM56 kepada RM3,264 setan dan RM3,262 setan.Kontrak Oktober 2023 turun RM51 kepada RM3,271 setan dan November 2023 susut RM48 kepada RM3,287 setan.Jumlah dagangan bagaimanapun, meningkat kepada 58,676 lot daripada 49,386 lot pada Rabu manakala kepentingan terbuka bertambah kepada 257,770 kontrak daripada 202,668 sebelumnya.Harga MSM fizikal bagi Jun Selatan turun RM10 kepada RM3,420 setan. -BERNAMA

(Niaga hadapan MSM ditutup rendah disebabkan pengeluaran dijangka tinggi)


KUALA LUMPUR, 8 Jun- Ringgit ditutup rendah berbanding dolar AS hari ini berikutan pelabur enggan membuat sebarang keputusan menjelang mesyuarat dasar Rizab Persekutuan (Fed) Amerika Syarikat (AS).Pada 6.00 petang, mata wang tempatan itu ditutup pada 4.6185/6235 berbanding dolar AS 4.5950/6000 ketika ditutup pada Rabu.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata mata wang tempatan terus kekal lemah apabila pasaran menghampiri tarikh mesyuarat Jawatankuasa Pasaran Terbuka Persekutuan (FOMC) AS, yang dijadualkan pada 13-14 Jun.“Keputusan Reserve Bank of Australia dan Bank of Canada untuk menaikkan kadar dasar mereka secara tidak dijangka minggu ini pastinya menentukan keputusan yang dibuat FOMC mengikut pandangan pasaran."Berdasarkan keadaan sedemikian, ringgit menjadi lemah berbanding mata wang utama," katanya.Sementara itu, ringgit diniagakan rendah berbanding kumpulan mata wang utama.Ia turun kepada 3.3041/3079 berbanding yen Jepun daripada 3.2996/3034 ketika ditutup pada Rabu, susut berbanding pound Britain kepada 5.7537/7600 daripada 5.7212/7275 semalam dan merosot berbanding euro kepada 4.9557/9610 daripada 4.9176/9229 sebelum ini.Mata wang tempatan itu juga diniagakan rendah berbanding mata wang Asean yang lain.Ringgit susut berbanding dolar Singapura kepada 3.4290/4332 daripada 3.4098/4137 pada Rabu, merosot berbanding baht Thailand kepada 13.2647/2848 daripada 13.2303/2508, turun berbanding rupiah Indonesia kepada 310.0/310.2 daripada 308.8/309.2 dan susut berbanding Peso Filipina kepada 8.23/8.24 daripada 8.19/8.20 semalam. -BERNAMA

(Ringgit ditutup rendah berbanding dolar AS)


Ringgit tidak akan cecah paras 5.0 berbanding Dolar AS

KUALA LUMPUR, 8 Jun- Ringgit tidak akan mencecah paras 5.0 berbanding dolar AS kerana Malaysia tidak mengalami sebarang bentuk krisis, kata Penolong Gabenor Bank Negara Malaysia (BNM) Adnan Mohamad Zahid.Beliau berkata bank pusat tidak melihat sebarang trend membimbangkan atau tekanan spekulatif; jadi paras 5.0 sudah tentunya tidak akan berlaku dan tidak realistik.“Semasa kita mengalami penurunan paras daripada 2.5 kepada 3.0, dan kemudiannya 4.0, kita berada dalam krisis. Tetapi sekarang, kita tidak mengalami krisis.“Oleh itu tidak ada sebab untuk terlalu memikirkan tentang paras dolar-ringgit,” katanya pada perbincangan panel bertajuk ‘Navigating Ringgit Exchange Rate Dynamics’ (Menangani Dinamik Kadar Pertukaran Ringgit).Acara itu diadakan bersempena dengan Simposium Sasana BNM 2023 bertemakan Pembaharuan Struktur, Bagi Malaysia yang lebih Teguh, yang diadakan di sini, hari ini.Adnan berkata walaupun bank pusat menyedari ada sesetengah orang yang mahu melabur di luar negara, pengeksport yang teragak-agak untuk membuat pertukaran asing, atau pengimport yang merancang membeli lebih pantas, ini akan diuruskan dengan baik mengikut kemampuan BNM dalam menguruskan rizab. “Sudah tentunya kita akan terus melihat pergerakan turun naik dalam ringgit-dolar, namun kita tidak nampak ringgit akan menuju ke arah tersebut (paras 5.0).“Mungkin kita akan mencecah paras 4.0 jika kita boleh pulih dengan pantas, Kita boleh mencapai paras itu,” katanya.

Sementara itu, melihat kepada keseluruhan prestasi ringgit dalam kadar pertukaran efektif nominal (NEER), Adnan berkata ringgit secara relatifnya agak stabil meskipun krisis siling hutang dan perbankan di Amerika Syarikat (AS) dan kelemahan ekonomi China, memandangkan hubung kait yang tinggi antara Malaysia dan China, dengan eksport ke China menyumbang 13.6 peratus daripada jumlah eksport Malaysia. Beliau berkata pasaran kewangan tempatan masih kukuh kerana sebahagian besar pelabur negara terbatas dalam institusi rasmi, dana pencen, syarikat insurans dan syarikat pengurusan aset. “Kebanyakan daripada mereka menguruskan portfolio mereka berbanding indeks bon global. Oleh itu penting bagi negara untuk meneruskan beberapa dasar dan melakukan pembaharuan yang perlu agar bon kita terus kekal menarik kepada pelabur asing,” katanya. Sementara itu, ketua pasaran kewangan Standard Chartered Bank Malaysia Sylvia Wong berkata daripada perspektif sektor komersial dan swasta, Malaysia secara umumnya masih dianggap sebagai destinasi pelaburan yang baik bagi pelabur asing memandangkan antara lainnya lebihan akaun semasa dan perdagangan yang kukuh -- eksport bernilai RM1.6 trilion pada 2022 --, kecairan fleksibel dalam pasaran modal dan mudah untuk menjalankan perniagaan di negara ini.“Bagaimanapun, daripada perspektif pengurus wang, pendekatan biasanya lebih berjangka pendek dan bukannya berjangka sederhana dan panjang, yang mana pertama sekali, mereka cenderung melihat kepada pengambilan risiko, dan itu adalah keadaan makro. “Sebagai contoh, krisis perbankan AS adalah pengelakan risiko. Keduanya mereka mengkaji pasaran sedang pesat membangun berbanding pasaran maju dan sama ada mereka boleh mendapatkan hasil dan pulangan yang lebih baik daripada pasaran sedang pesat membangun atau pasaran maju.“Ketiganya, mereka akan melihat kepada pendapatan tetap atau ekuiti. Jadi, umumnya, pengurus wang cenderung melihat kepada ketiga-tiga faktor utama ini dan perbezaan antara satu dengan lain, bergantung kepada masa dan apa yang memacu aliran,” katanya. Wong berkata sektor swasta berharapkan kepada kestabilan dan mahu eknonomi sebenar tumbuh pesat di samping dapat membantu industri lain turut berkembang. - BERNAMA


KUALA LUMPUR, 8 Jun- Bursa Malaysia ditutup rendah hari ini bagi hari kedua berturut-turut susulan tekanan jualan yang berterusan terutamanya dalam saham berkaitan telekomunikasi dan komoditi di tengah-tengah prestasi bercampur-campur pasaran serantau. Pada 5.00 petang, FTSE Bursa Malaysia KLCI (FBM KLCI) turun 4.01 mata atau 0.29% kepada 1,374.64 daripada paras penutup 1,378.65 pada Rabu.Indeks utama itu dibuka rendah turun 2.86 mata kepada 1,375.79 pagi ini dan bergerak antara paras 1,369.41 dan 1,376.62 sepanjang sesi dagangan. Suasana pasaran negatif apabila kaunter rugi mengatasi kaunter untung sebanyak 487 berbanding 300, manakala 433 kaunter tidak berubah, 1,023 tidak diniagakan dan 21 yang lain digantung. Jumlah dagangan menyusut kepada 2.68 bilion unit bernilai RM1.61 bilion berbanding 3.12 bilion unit bernilai RM1.73 bilion pada Rabu. Naib presiden penyelidikan ekuiti Rakuten Trade Sdn Bhd Thong Pak Leng berkata prestasi bursa tempatan itu sejajar dengan prestasi pasaran serantau yang kebanyakannya rendah susulan petunjuk negatif daripada Wall Street semalaman,Beliau berkata para pelabur bimbang kemungkinan kadar faedah Amerika Syarikat (AS) akan terus kekal tinggi bagi tempoh yang lebih lama dan Rizab Persekutuan AS (Fed) dijangka terus mengekalkannya pada mesyuaratnya minggu depan. "Bagi bursa tempatan, kami percaya sentimen jangka pendek akan terus tidak menentu, dipengaruhi oleh pelbagai faktor dalaman dan luaran. "Bagaimanapun, terdapat kemungkinan akan muncul aktiviti pembelian saham berharga rendah apabila indeks petunjuk pasaran kekal berada dalam situasi terlebih jual,” katanya kepada Bernama.Thong menjangkakan FBM KLCI diniagakan tidak banyak berubah dalam jajaran 1,373-1,385 menuju ke hujung minggu. Dalam kalangan saham wajaran tinggi, Maybank naik dua sen kepada RM8.60, Petronas Chemicals meningkat satu sen kepada RM6.42, Tenaga Nasional jatuh 15 sen kepada RM9.12 manakala Public Bank dan CIMB tidak berubah masing-masing kepada RM3.81 dan RM4.90. Dalam kalangan kaunter cergas, Sarawak Consolidated naik setengah sen kepada 28 sen manakala Dagang NeXchange dan RGB International meningkat satu sen masing-masing kepada 49 sen dan 27 sen.

(Bursa Malaysia ditutup rendah bagi hari kedua berturut-turut)

Star Media jatuh tiga sen kepada 47 sen dan Widad Group tidak berubah pada 42.5 sen. Di papan indeks, Indeks FBM Emas berkurangan 37.69 mata kepada 10,124.28, Indeks FBMT 100 susut 35.78 mata kepada 9,826.45 dan Indeks FBM Emas Shariah jatuh 79.50 mata kepada 10,450.23.Indeks FBM ACE jatuh 54.56 mata kepada 4,971.14, Indeks FBM 70 susut 78.00 mata kepada 13,349.77.Mengikut sektor, Indeks Produk dan Perkhidmatan Perindustrian berkurangan 1.21 mata kepada 157.68, Indeks Perladangan turun 17.04 mata kepada 6,645.00 dan Indeks Tenaga susut 4.41 mata kepada 778.81.Bagaimanapun, Indeks Perkhidmatan Kewangan meningkat 26.71 mata kepada 15,119.53.Jumlah dagangan Pasaran Utama berkurangan kepada 1.74 bilion unit bernilai RM1.37 bilion daripada dua bilion unit bernilai RM1.43 bilion pada Rabu.Jumlah dagangan waran jatuh kepada 294.33 juta unit bernilai RM43.74 juta daripada 372.23 juta unit bernilai RM49.66 juta.Jumlah dagangan Pasaran ACE turun kepada 646.14 juta saham bernilai RM202.85 juta daripada 744.47 juta bernilai RM248.68 juta.Kaunter produk dan perkhidmatan pengguna menyumbang 327.41 juta saham yang diniagakan di Pasaran Utama, produk dan perkhidmatan perindustrian (505.92 juta); pembinaan (64.61 juta); teknologi (194.17 juta); SPAC (sifar); perkhidmatan kewangan (54.92 juta); hartanah (182.54 juta); perladangan (25.09 juta); REITs (6.48 juta), dana tertutup (6,000); tenaga (144.57 juta); penjagaan kesihatan (64.34 juta); telekomunikasi dan media (86.83 juta); pengangkutan dan logistik (22.08 juta); dan utiliti (60.48 juta). -BERNAMA


Niaga hadapan emas ditutup rendah

KUALA LUMPUR, 8 Jun- Niaga hadapan emas di Bursa Malaysia Derivatives ditutup rendah bagi hari kedua berturut-turut hari ini berikutan pelabur kekal tidak memasuki pasaran menjelang mesyuarat dasar monetari Rizab Persekutuan Amerika Syarikat (Fed) pada minggu depan.Kontrak bulan semerta Jun 2023 turun kepada US$1,952.60 setiap troy auns daripada US$1,968.30 setiap troy auns pada Rabu (US$1=RM4.61).

Sementara itu, kontrak bagi Julai 2023, Ogos 2023, September 2023 dan Oktober 2023 semuanya berada pada US$1,961.30 setiap troy auns.Sejumlah sembilan lot emas diniagakan hari ini.Harga emas fizikal berada pada US$1,967.35 setiap troy auns seperti yang diterbitkan oleh London Bullion Market Association pada 7 Jun.- BERNAMA


Pasaran getah ditutup bercampur-campur

KUALA LUMPUR, 8 Jun- Pasaran getah tempatan mengakhiri urus niaga petang ini bercampur-campur, sejajar dengan pasaran hadapan getah serantau, kata seorang peniaga.Keyakinan terhadap langkah dasar China untuk meningkatkan ekonominya turut menyokong pasaran serantau selepas bank terbesar negara itu menurunkan kadar faedah ke atas deposit yuan, memberikan sedikit kelegaan untuk sektor kewangan dan ekonomi yang lebih luas.Selain itu, pasaran getah turut bertindak balas positif terhadap kemerosotan pengeluaran getah asli tempatan (NR) dan kelemahan nilai ringgit berbanding dolar AS.Awal hari ini, Jabatan Perangkaan Malaysia (DOSM) melaporkan pengeluaran getah asli berkurangan sebanyak 13.7% kepada 23,460 tan pada April 2023 daripada 27,188 tan pada Mac 2023.Harga Lembaga Getah Malaysia (LGM) untuk Getah Mutu Malaysia 20 (SMR 20) tidak berubah pada 611.5 sen sekilogram (kg), manakala lateks pukal naik 1.5 sen kepada 499.5 sen sekg.Pada 5.00 petang, harga rujukan LGM untuk getah fizikal SMR 20 berada pada 609 sen sekg, manakala lateks pukal pada 500 sen sekg.-BERNAMA

(Pasaran getah ditutup bercampur-campur sejajar pasaran hadapan serantau)


Ringgit dibuka lemah, bank-bank pusat global naikkan kadar faedah

KUALA LUMPUR, 8 Jun-  Nilai ringgit turun berbanding dolar AS pada sesi pembukaan urus niaga pagi ini kerana peniaga menjangkakan langkah bank-bank pusat global terhadap kenaikan kadar faedah nampaknya masih belum berakhir, seorang pakar ekonomi.Pada 9 pagi, mata wang tempatan menyusut nilai kepada 4.6035/6100 berbanding dolar AS daripada penutupan semalam pada 4.5950/6000.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata, naratif untuk dasar monetari yang lebih ketat nampaknya muncul kembali selepas Reserve Bank of Australia dan Bank of Canada (BoC) mengumumkan kenaikan kadar dasar masing-masing minggu ini."BoC tanpa diduga menaikkan unjuran kadar semalaman sebanyak 25 mata asas (bps) kepada 4.75 peratus selepas mengekalkannya stabil sejak mesyuarat Mac," katanya kepada Bernama.Begitu juga, Reserve Bank of Australia menaikkan kadar  tunainya sebanyak 25 mata asas (bps) kepada 4.10 peratus semalam.

Kenaikan kadar menunjukkan bank-bank pusat global belum lagi selesai dengan kitaran kenaikan kadar faedah kerana mereka melihat terdapat keperluan mendesak untuk membawa inflasi kembali ke paras sasaran, kata Mohd Afzanizam .“Sehubungan itu, ringgit boleh bergerak dalam julat kecil sekitar RM4.60 berbanding dolar AS kerana peserta pasaran akan terus mencerna langkah BoC dan bagaimana ia boleh menjejaskan keputusan kadar dasar bank pusat lain,” tambahnya.Sementara itu, ringgit diniagakan kebanyakannya lebih rendah berbanding sekumpulan mata wang utama.Mata wang tempatan menambah nilai kepada 3.2899/2947 berbanding yen Jepun daripada penutupan urus niaga semalam 3.2996/3034 tetapi merosot nilai berbanding euro kepada 4.9299/9368 daripada 4.9176/9229 dan lemah berbanding pound Britain menjadi 5.7309/7390 daripada 5.7212/7275 sebelumnya.Berbanding mata wang Asean yang lain, ringgit diniagakan rendah.Nilai tempatan rendah berbanding dolar Singapura kepada 3.4140/4191 daripada 3.4098/4137 pada Rabu, susut berbanding rupiah Indonesia kepada 309.4/309.9 daripada 308.8/309.2 semalam dan merosot berbanding peso Filipina pada 8.20/8.22 daripada 8.19/8.20 sebelumnya.Bagaimanapun, ringgit lebih tinggi berbanding baht Thai kepada 13.2117/2357 daripada 13.2303/2508 sebelumnya.- BERNAMA


Niaga hadapan emas ditutup tinggi rendah

KUALA LUMPUR, 7 Jun- Niaga hadapan emas di Bursa Malaysia Derivatives ditutup rendah sedikit hari ini, apabila para pelabur mengambil pendekatan berhati-hati menjelang mesyuarat dasar monetari Rizab Persekutuan Amerika Syarikat (AS) pada minggu depan.Penganalisis pasaran berkata pelabur sedang menilai prospek kenaikan kadar faedah menjelang mesyuarat dasar dua hari itu yang bermula pada 13 Jun, yang akan menyediakan hala tuju lebih jelas kepada pasaran emas. Kontrak bulan semerta Jun 2023 merosot kepada US$1,968.3 setiap troy auns daripada paras penutup US$1,985.60 setiap troy auns pada Selasa. (US$1=RM4.60)Sementara itu, kontrak bagi Julai 2023, Ogos 2023, dan Oktober 2023 semuanya berada pada US$1,977.40 setiap troy auns.Sejumlah tiga lot emas diniagakan hari ini.Harga emas fizikal berada pada US$1,957.25 setiap troy auns seperti yang diterbitkan oleh London Bullion Market Association pada 6 Jun.- BERNAMA


KUALA LUMPUR, 7 Jun- Kebimbangan terhadap peningkatan bekalan dan simpanan stok terus mempengaruhi sentimen dengan kontrak niaga hadapan minyak sawit mentah (MSM) di Bursa Malaysia Derivatives ditutup tinggi pada Rabu.Peniaga minyak sawit David Ng berkata aliran menaik yang sederhana pada harga didorong oleh pergerakan harga kacang soya yang lebih tinggi.Kacang soya semalaman adalah lebih tinggi disebabkan perlindungan jangka pendek dalam niaga hadapan MSM dan pembelian teknikal.Beliau berkata pasaran berada dalam keadaan tidak menentu dalam persekitaran kekurangan petunjuk asas."Harga kacang soya meningkatkan sentimen lebih tinggi tetapi pasaran terus menghadapi tekanan dengan peningkatan pengeluaran dalam beberapa minggu akan datang," katanya.Justeru, beliau menjangkakan harga niaga hadapan MSM tempatan untuk berlegar pada paras sokongan RM3,150 dan paas rintangan RM3,400 satu tan metrik.CGS-CIMB dalam nota penyelidikan berkata inventori minyak sawit di Malaysia mungkin meningkat pada Mei buat kali pertama dalam tempoh empat bulan kerana pengeluaran mencatatkan peningkatan tertinggu sejak Mac tahun lepas.Menurut ramalan median dalam tinjauan Bloomberg, simpanan meningkat kira-kira 4.7% dari April kepada 1.57 juta tan metrik.Pada penutup dagangan, kontrak Jun 2023 meningkat RM55 kepada RM3,411 satu tan metrik, Julai 2023 melonjak RM11 kepada RM3,357 setan metrik, Ogos 2023 melonjak RM4 kepada RM3,320 satu tan metrik dan September 2023 bertambah RM3 kepada RM3,318 setan metrik.Kontrak Oktober 2023 naik RM5 kepada RM3,322 satu tan metrik dan November meningkat RM9 kepada RM3,335 setan metrik.Jumlah dagangan susut kepada 49,386 lot daripada 62,643 lot pada Selasa, manakala kepentingan terbuka merosot kepada 202,668 kontrak daripada 256,483 kontrak sebelumnya.Harga MSM fizikal bagi Jun Selatan tidak berubah pada RM3,430 satu tan metrik. -BERNAMA

(Niaga hadapan MSM ditutup tinggi, kembimbangan peningkatan bekalan)


Ringgit ditutup tinggi berbanding Dolar AS

KUALA LUMPUR, 7 Jun- Ringgit ditutup tinggi sedikit berbanding dolar AS hari ini berikutan harga minyak yang lebih tinggi terus menyokong selera risiko dalam pasaran, di tengah-tengah sentimen berhati-hati terhadap dolar.Pada 6 petang, mata wang tempatan ditutup lebih kukuh pada 4.5950/6000 berbanding dolar AS 4.6055/6100 ketika ditutup pada Selasa.Pada masa ini, penanda aras harga minyak mentah Brent meningkat 0.66 peratus kepada US$76.79 setong.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pasaran tempatan didominasi terutamanya oleh faktor luaran, termasuk penentuan terhadap dolar AS menjelang mesyuarat dasar Rizab Persekutuan (Fed) Amerika Syarikat (AS) minggu depan dan ekonomi China.Beliau berkata, walaupun berita mengenai rancangan lawatan Setiausaha Negara AS ke China dalam beberapa minggu akan datang akan meredakan ketegangan antara kedua-dua kuasa besar ekonomi itu, kelembapan ekonomi China menunjukkan pandangan berhati-hati terhadap prospek ekonomi global tahun ini.Ia berdasarkan data terkini mengenai eksport China, yang jatuh lebih daripada jangkaan pada 7.5 peratus pada Mei berbanding anggaran konsensus penguncupan 0.4 peratus, katanya.“Kita boleh melihat Indeks Dolar AS (DXY) kekal dalam jajaran positif hari ini apabila indeks meningkat sebanyak 0.02 peratus kepada 104.149 mata, menunjukkan permintaan untuk mata wang selamat itu masih kukuh. “Secara ringkasnya, peserta pasaran berhati-hati tentang prospek pertumbuhan global kerana bank pusat utama nampaknya tidak akan berputus asa dalam usaha mereka untuk menurunkan inflasi melalui pengetatan monetari,” katanya.

Semalam, Reserve Bank of Australia secara tidak dijangka menaikkan Kadar Tunai mereka sebanyak 25 mata asas (bps) kepada 4.10 peratus.Mohd Afzanizam berkata mungkin minggu depan, bank pusat AS akan mengekalkan pendiriannya dengan menaikkan Kadar Dana Fed sebanyak 25 mata asas.Sekiranya itu berlaku, maka Fed telah menaikkan kadar asas sebanyak 525 mata asas dalam tempoh 16 bulan, iaitu kurang daripada kitaran kenaikan kadar faedah sebelumnya dari Jun 2004 hingga Jun 2006 melibatkan sejumlah 425 mata asas ditingkatkan dalam tempoh tersebut, katanya.Sementara itu, ringgit diniagakan kebanyakannya lebih tinggi berbanding kumpulan mata wang utama.Ia meningkat kepada 3.2996/3034 berbanding yen Jepun daripada 3.3050/3085 ketika ditutup pada Selasa, meningkat berbanding euro kepada 4.9176/9229 daripada 4.9237/9286 semalam, tetapi susut berbanding pound Britain 5.715712/7286 sebelumnya.Mata wang tempatan itu turut diniagakan lebih tinggi berbanding mata wang Asean yang lain.Ringgit meningkat berbanding dolar Singapura kepada 3.4098/4137 daripada 3.4140/4179 pada Selasa, meningkat berbanding baht Thailand kepada 13.2303/2508 daripada 13.2357/2547, dan meningkat berbanding rupia Indonesia kepada 308.8/309.2 daripada 309.8/310.3 semalam.Mata wang tempatan itu bagaimanapun tidak berubah berbanding peso Filipina pada 8.19/8.20.- BERNAMA


PPVC mampu kurangkan sehingga 80% kerja pembinaan

(Datuk Seri Alexander Nanta  dalam sidang media selepas MoU antara CIDB dengan MRCB)

KUALA LUMPUR, 7 Jun- Teknologi Pembinaan Volumetrik Prafabrikasi Prasiap (PPVC) mampu mengurangkan kebergantungan industri pembinaan pada tenaga kerja asing.Ia merupakan pembinaan modul 3D yang disiap pasang di kilang yang dilengkapi kemasan dalaman, sebelum dihantar dan ditempatkan di tapak pembinaan. Menteri Kerja Raya, Datuk Seri Alexander Nanta Linggi berkata teknologi itu mampu mengurangkan 70% hingga 80% kerja pembinaan."Sebab menggunakan teknologi ini, saya difahamkan mereka di dalam satu bumbung, dalam satu kilang besar. "Kalau kita berjaya menggunakan teknologi yang baharu ini, harapan kita menarik minat anak-anak tempatan dalam kalangan belia untuk mereka ini dapat terlatih dan mahir dalam teknologi ini dan mungkin masa depan, kita harapkan industri pembinaan ini kita boleh kurangkan kebergantungan pada tenaga asing," kata Alexander kepada media selepas Majlis Menandatangani Memorandum Persefahaman (MoU) antara Lembaga Pembangunan Industri Pembinaan Malaysia (CIDB) dengan Malaysian Resource Corporation Berhad (MRCB) di sini.PPVC merupakan teknologi lebih maju berbanding Sistem Binaan Berindustri (IBS) yang menggunakan panel dan sistem kekotak pasang siap 2D, dengan keupayaan mengurangkan 30% kerja tapak binaan.Tambahnya, Malaysia memerlukan 400,000 pekerja industri pembinaan dan kini masih bergantung pada pekerja asing.

(Datuk Seri Alexander Nanta menyaksikan Majlis Menandatangani MoU antara CIDB dengan MRCB)


Unjuran pertumbuhan ekonomi tinggi 2023 rancak pasaran getah

KUALA LUMPUR, 7 Jun- Unjuran pertumbuhan ekonomi global yang tinggi pada 2023 oleh Bank Dunia membantu melonjakkan pasaran getah tempatan untuk ditutup lebih tinggi pada Rabu, kata seorang peniaga.Bank Dunia mengunjurkan pertumbuhan global berkembang 2.1% tahun ini, lebih kukuh daripada anggaran 1.7% yang dikeluarkan pada Januari. Pada masa yang sama, ia menaikkan unjuran pertumbuhan 2023 bagi Amerika Syarikat kepada 1.1% dan China kepada 5.6%, kedua-dua rakan dagang terbesar dengan Malaysia.Keluaran dalam negara kasar (KDNK) Malaysia dinaikkan sebanyak 0.3 mata peratusan berbanding unjuran Januari kepada 4.3% pada 2023 dan 4.2% bagi 2024.Keyakinan itu telah meningkatkan kedua-dua niaga hadapan getah Jepun dan Shangha dan memberikan sokongan kukuh kepada pasaran domestik.Selain itu, ringgit yang lemah menjadikan harga getah tempatan lebih mendapat tarikan.Harga Lembaga Getah Malaysia (LGM) bagi Standard Malaysian Rubber 20 (SMR 20) melonjak 14 sen kepada 616 sen sekilogram, manakala lateks pukal naik 1.5 sen kepada 497 sen sekilogram.Pada 5.00 petang, harga rujukan LGM bagi getah fizikal SMR 20 berada pada 611.5 sen sekilogram, manakala lateks pukal pada 498 sen sekilogram. -BERNAMA

(Unjuran pertumbuhan ekonomi tinggi bagi 2023 rancakkan pasaran getah)


Sektor PMKS kekal berdaya tahan

KUALA LUMPUR, 7 Jun- Sektor Perusahaan Mikro, Kecil dan Sederhana (PMKS) secara keseluruhannya kekal berdaya tahan bagi separuh pertama 2023.Berdasarkan Tinjauan Indeks Sentimen PKS SME Bank, lebih separuh daripada 700 responden masih optimis dan berupaya menyesuaikan diri dengan keadaan semasa.Kaji selidik membabitkan usahawan mikro, kecil dan sederhana daripada pelbagai sektor dan saiz itu mencatatkan skor indeks 52.9 peratus.Bagaimanapun, angka itu berkurangan daripada skor Indeks Sentimen PKS tahun lepas, pada 53.8.Presiden kumpulan dan Ketua Pegawai Eksekutif SME Bank, Datuk Aria Putera Ismail berkata bacaan indeks separuh pertama ini sejajar kelembapan ekonomi negara yang diramalkan tahun ini.Majoriti PMKS menjangkakan peningkatan dalam keuntungan dan prestasi jualan khususnya perlombongan dan kuari, diikuti perkhidmatan kewangan dan pembinaan.Sementara itu, 61 peratus daripada PMKS merancang untuk tingkatkan pengambilan pekerja bagi memenuhi permintaan yang semakin meningkat.Tinjauan sama turut mendapati, 87 peratus daripada responden menyatakan inflasi sebagai faktor impak utama kepada prestasi perniagaan PMKS, diikuti perubahan dalam kerajaan dan dasar-dasarnya serta serta transformasi digital.

(PMKS secara keseluruhan kekal berdaya tahan bagi separuh pertama 2023/Foto Hiasan)


Bursa Malaysia dibuka rendah meskipun Wall Street catat keuntungan

KUALA LUMPUR, 7 Jun- Bursa Malaysia dibuka rendah pagi ini walaupun terdapat kenaikan di Wall Street semalaman kerana pelabur masih mengambil sikap berhati-hati menjelang pengumuman data inflasi di Amerika Syarikat dan mesyuarat dasar Rizab Persekutuan AS (Fed) pada minggu depan.Pada pukul 9.05 pagi, FTSE Bursa Malaysia KLCI (FBM KLCI) susut 1.33 mata kepada 1,381.84 daripada 1,383.17 pada penutup Selasa.Indeks utama dibuka pada paras 1,382.0, turun 1.17 mata.Pergerakan harga di pasaran yang lebih luas menyaksikan kaunter rugi mengatasi kaunter untung sebanyak 134 berbalas 114, manakala 213 kaunter tidak berubah, 1,783 tidak diniagakan dan 13 yang lain digantung.Jumlah dagangan ialah 149.63 juta unit bernilai RM58.56 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, Wall Street ditutup agak kukuh semalaman dengan kesemua tiga indeks utama kini berlegar pada paras tertinggi sembilan bulan."Bagaimanapun, kami berpendapat dagangan di bursa tempatan akan lemah kerana sentimen masih berhati-hati di tengah-tengah senario politik semasa," katanya kepada Bernama sambil menambah indeks utama dijangka berlegar dalam julat antara 1,380 dan 1,390 hari ini.Beliau berkata pelabur mungkin memberi tumpuan kepada saham perbankan berikutan beberapa keputusan kukuh bagi suku pertama 2023 manakala indeks kewangan kini didagangkan pada paras terendah enam bulan.Dalam kalangan saham berwajaran tinggi, Maybank dan Public Bank menambah dua sen kepada RM8.60 dan RM3.83, Tenaga Nasional turun satu sen menjadi RM9.29, Petronas Chemicals lebih rendah 10 sen untuk mencatatkan harga RM6.42 dan CIMB lemah dua sen kepada RM4.86. Bagi saham aktif, Classita menambah setengah sen kepada 13.5 sen, Revenue Group mengembang dua sen kepada to 31 sen manakala Meta Bright berkurangan setengah sen kepada 17 sen dan Leform tidak berubah pada 22 sen. Di papan indeks, Indeks FBMT 100 merosot 6.48 mata kepada 9,888.84, Indeks FBM Emas Syariah menguncup 16.71 mata kepada 10,564.52 dan Indeks FBM ACE turun 5.20 mata kepada 5,034.21.Indeks FBM Emas berkurangan 6.06 mata kepada 10,190.73 dan Indeks FBM 70 naik 3.77 mata kepada 13,479.79.Mengikut sektor, Indeks Produk dan Perkhidmatan Perindustrian merosot 0.18 mata kepada 159.60 dan Indeks Perladangan turun 7.39 mata kepada 6,704.04.Indeks Perkhidmatan Kewangan meningkat 17.79 mata kepada 15,109.58 dan Indeks Tenaga meningkat 0.03 mata kepada 790.46. -BERNAMA


Nilai ringgit kembali meningkat berbanding dolar AS

KUALA LUMPUR, 7 Jun- Nilai ringgit meningkat kembali, pulih daripada kerugiannya sebelum ini dan dibuka tinggi sedikit berbanding dolar AS pada pagi urus niaga Rabu, disokong oleh kenaikan harga minyak di tengah-tengah dolar AS yang agak lemah.

Pada 9 pagi, mata wang tempatan menambah nilai kepada 4.6000/6050 berbanding dolar AS daripada penutupan semalam pada 4.6055/6100.Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berpendapat ringgit bagaimanapun dijangka kekal lemah dalam tempoh terdekat kerana pelabur mahu menantikan penilaian terkini Rizab Persekutuan (Fed) AS mengenai kadar faedah."Naratif akan ada monetari yang lebih ketat sekali lagi menjadi perhatian dan menjelang mesyuarat Jawatankuasa Pasaran Terbuka Persekutuan (FOMC) pada 13-14 Jun, masih ada perbincangan mengenai kemungkinan berlakunya kenaikan kadar faedah,” katanya kepada Bernama.

(Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid/Foto fail Bernama)

Ketika ini, penanda aras harga minyak mentah Brent meningkat 0.22 peratus kepada US$76.46 setong.Sementara itu pada Selasa, Perdana Menteri Datuk Seri Anwar Ibrahim yang juga Menteri Kewangan ketika di Parlimen menekankan bahawa penyusutan nilai ringgit baru-baru ini disebabkan terutamanya kerana kenaikan faedah di Amerika Syarikat.Tambahnya, unit tempatan itu bukan satu-satunya mata wang di rantau ini yang merosot nilainya tahun ini.Ringgit didagangkan kebanyakannya lebih tinggi berbanding sekumpulan mata wang utama.Nilai mata wang tempatan meningkat kepada 3.3001/3039 berbanding yen Jepun daripada 3.3050/3085 pada penutupan Selasa dan mengukuh berbanding euro untuk mencatatkan paras 4.9220/9274 daripada 4.9237/9286 tetapi lemah berbanding pound Britain kepada 5.7183/7245 daripada 5.7131/7187 semalam.Pada masa yang sama, ringgit diniagakan bercampur-campur berbanding mata wang Asean yang lain.Unit tempatan itu merosot berbanding baht Thai kepada 13.2443/2640 daripada penutupan Selasa pada 13.2357/2547 dan rendah berbanding peso Filipina kepada 8.20/8.21 daripada 8.19/8.20.Namun begitu, ia meningkat sedikit berbanding dolar Singapura kepada 3.4135/4174 daripada 3.4140/4179 semalam dan lebih baik berbanding rupiah Indonesia kepada 309.5/310.0 daripada 309.8/310.3.-BERNAMA


Matrade terus promosi eksport tempatan, cari peluang pelaburan baharu

(Tengku Zafrul pada pelancaran Ekspedisi Perpaduan Watikah Kemerdekaan 66 London-Kuala Lumpur 2023 hari ini)

KUALA LUMPUR, 6 Jun- Perbadanan Pembangunan Perdagangan Luar Malaysia (Matrade) perlu terus mempromosi eksport tempatan dan mencari peluang pelaburan baharu. Ia terutama bagi mendepani cabaran ekonomi global khususnya pada separuh kedua tahun ini. Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz berkata langkah itu dilihat wajar bagi memastikan negara terus berdaya saing dalam sektor perdagangan."Kita kena lihat apa yang berlaku secara global, dari segi pelaburan kita dapat lihat peningkatan, tapi dari segi perdagangan, disebabkan ekonomi global yang semakin mencabar, jadi 'the trade numbers for the global trade' pun akan berkurangan."Fokus sekarang adalah untuk memastikan kita, terutamanya Matrade terus mempromosikan eksport kita, cari peluang baharu untuk kita mengeksport barang-barang tempatan kita, dan pada masa sama fokus 'on investment' untuk jangka masa panjang," katanya.

(Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz)

Beliau berkata demikian kepada pemberita selepas pelancaran Ekspedisi Perpaduan Watikah Kemerdekaan 66 London-Kuala Lumpur 2023, di sini hari ini.Tambahnya, fokus ketika ini adalah untuk menarik pelaburan jangka masa panjang khususnya dengan peningkatan jumlah pelabur ke Malaysia.


Niaga hadapan MSM ditutup rendah

KUALA LUMPUR, 6 Jun- Kontrak niaga hadapan minyak sawit mentah (MSM) di Bursa Malaysia Derivatives ditutup rendah hari ini apabila kebimbangan terhadap peningkatan pengeluaran dan paras stok yang lebih tinggi terus memberi kesan kepada harga.Persatuan Minyak Sawit Malaysia (MPOA) hari ini melaporkan pengeluaran minyak sawit negara dianggarkan melonjak 26.33 peratus kepada 1.51 juta tan metrik pada Mei 2023 berbanding April 2023.Ketua Penyelidikan Komoditi Sunvin Group yang berpangkalan di Mumbai, Anilkumar Bagani memberitahu Bernama niaga hadapan MSM dibuka tinggi hari ini tetapi jatuh mendadak berikutan kebimbangan yang semakin meningkat terhadap stok minyak sawit yang melonjak susulan pengeluaran kukuh pada akhir Mei.Selain itu, beliau berkata, momentum lemah di pasaran minyak kacang soya Lembaga Perdagangan Chicago turut menjejaskan sentimen terhadap komoditi tempatan.Pada penutup dagangan, kontrak Jun 2023 dan Julai 2023 berkurangan RM60 masing-masing kepada RM3,356 satu tan metrik dan RM3,346 satu tan metrik, manakala Ogos 2023 merosot RM65 kepada RM3,316 satu tan metrik.Kontrak September 2023 turun RM63 kepada RM3,315 satu tan metrik, Oktober 2023 merosot RM67 kepada RM3,317 satu tan metrik dan November 2023 susut RM62 kepada RM3,326 satu tan metrik.Jumlah dagangan melonjak kepada 62,643 lot daripada 46,430 lot pada Jumaat lepas, manakala kepentingan terbuka meningkat kepada 256,483 kontrak daripada 244,934 kontrak sebelumnya.Harga MSM fizikal bagi Jun Selatan merosot RM20 kepada RM3,430 satu tan metrik.-BERNAMA


KUALA LUMPUR, 6 Jun- Ringgit ditutup rendah berbanding dolar AS hari ini susulan kebimbangan terhadap kestabilan ekonomi dan kewangan China serta harga minyak yang lebih lemah, kata seorang penganalisis.Pada 6.00 petang, mata wang tempatan itu berada pada 4.6055/6100 berbanding dolar US daripada 4.5745/5785 ketika ditutup pada Jumaat. Bursa Malaysia Bhd dan anak syarikatnya akan ditutup pada Isnin, 5 Jun 2023, bersempena dengan cuti umum Hari Keputeraan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Pengarah Urusan SPI Asset Management Stephen Innes berkata walaupun dolar US melemah selepas paras Institut Pengurusan Bekalan (ISM) Amerika Syarikat lebih rendah daripada jangkaan, ringgit tidak dapat memanfaatkannya kerana hubungan mata wang itu dengan sentimen risiko China."Lebih-lebih lagi yuan China bergelut disebabkan kekurangan sokongan dasar dan harga minyak yang lebih rendah turut memberi kesan," katanya kepada Bernama.Menurut laporan berita, harga minyak turun sebelum mencatatkan kenaikan sebelumnya adalah disebabkan pengumuman oleh pengeksport utama dunia, Arab Saudi, bahawa ia akan mengurangkan lagi pengeluaran minyak.Ketika berita ini ditulis, minyak mentah Brent turun 1.63% kepada US$75.46 setong.Pada penutup dagangan hari ini, ringgit diniagakan tinggi berbanding kumpulan mata wang utama lain.Unit tempatan merosot berbanding yen Jepun kepada 3.3050/3085 daripada 3.2957/2989 ketika ditutup pada Jumaat tetapi meningkat berbanding euro kepada 4.9237/9286 daripada 4.9254/9297 sebelumnya dan melonjak berbanding pound Britain kepada 5.7131/7187 daripada 5.7323/7373. Sementara itu, mata wang tempatan diniagakan lebih rendah berbanding mata wang ASEAN lain.Ringgit naik berbanding baht Thai kepada13.2357/2547 daripada 13.2402/2591 pada penutupan pada Jumaat tetapi menguncup berbanding peso Filipina pada 8.19/8.20 berbanding 8.18/8.19 sebelumnya.Unit tempatan juga merosot berbanding dolar Singapura kepada 3.4140/4179 daripada 3.4026/4059 minggu lepas dan merosot berbanding rupiah Indonesia kepada 309.8/310.3 daripada 305.0/305.5. -BERNAMA

(Ringgit ditutup rendah berbanding dolar US)


Niaga hadapan emas ditutup tinggi

KUALA LUMPUR, 6 Jun- Niaga hadapan emas di Bursa Malaysia Derivatives ditutup tinggi hari ini seiring dengan prestasi bertambah baik niaga hadapan emas COMEX semalaman. Seorang penganalisis berkata kebimbangan para pelabur terhadap pertumbuhan perlahan ekonomi Amerika Syarikat (AS) susulan data daripada US Institute for Supply Management (ISM) pada Isnin yang menunjukkan indeks pengurus pembelian perkhidmatannya (PMI) turun kepada 50.3 pada Mei daripada 51.9 pada April, telah memberi sokongan kepada logam berharga itu.Sementara itu, kontrak bulan semerta Jun 2023 meningkat kepada US$1,985.60 setiap troy auns daripada paras penutup US$1,985.60 setiap troy auns pada Jumaat minggu lepas. (US$1=RM4.60)Kontrak bagi Julai 2023, Ogos 2023, Oktober 2023 dan Disember 2023 semuanya berada pada US$1,977.10 setiap troy auns.Sejumlah tiga lot emas diniagakan hari ini.Pasaran niaga hadapan emas tempatan ditutup pada Isnin 5 Jun, 2023, sempena cuti umum Hari Keputeraaan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.Harga emas fizikal berada pada US$1,959.65 setiap troy auns seperti yang diterbitkan oleh London Bullion Market Association pada 5 Jun. - BERNAMA


(Rafizi dalam sidang selepas menerajui sesi Libat Urus Kajian Separuh Penggal RMK-12)

KUALA TERENGGANU, 6 Jun- Terengganu berpotensi dijadikan pusat penyimpanan bahan mentah industri berteknologi hijau menerusi penggunaan telaga minyak yang sudah tidak digunakan.Menteri Ekonomi, Rafizi Ramli berkata usaha itu dijangka menerima limpahan besar pelaburan daripada industri penyahkarbonan.Jelas beliau telaga minyak kosong akan diisi dengan karbon sebelum mengalami proses suntikan penyahkarbonan.Untuk itu operasi industri penyahkarbonan Petronas di Kerteh akan dipercepat dua tahun lebih awal berbanding sasaran asal pada tahun 2030.Akta baharu juga akan digubal bagi merangsang industri tersebut."Satu peluang yang ada di Terengganu adalah kita menyuntik karbon dari persekitaran kita atau yang diimport dari persekitaran mereka hantar ke negara kita untuk disuntik ke dalam telaga minyak yang tidak lagi dipakai. Terengganu banyak lapangan minyak yang sudah tidak digunakan," katanya selepas menerajui sesi Libat Urus Kajian Separuh Penggal RMK-12 di sini.

(Rafizi berkata Terengganu berpotensi bangunkan industri penyahkarbonan)


KUALA LUMPUR, 6 Jun- Prospek pertumbuhan ekonomi Malaysia kekal memberangsangkan, meski berdepan pelbagai cabaran.Felo Kehormat Institut Masa Depan Malaysia (MASA), Datuk Dr Madeline Berma yakin dengan prospek ekonomi Malaysia yang menunjukkan keyakinan pelabur asing kembali stabil, menjadikan Malaysia destinasi pilihan untuk pelaburan berimpak tinggi.Jelasnya dalam sistem pelaburan global, pelabur hanya akan yakin serta memberi sokongan jika sesebuah negara itu mempunyai kerajaan yang stabil.Momentum seperti itu boleh dikekalkan selagi Malaysia mencerminkan kestabilan dari pelbagai sudut politik, tadbir urus dan ekonomi."Mereka akan melihat dari segi kestabilan...kalau di negara kita memang sudah beberapa kali lihat perubahan kerajaan dan sebagainya, jadi antara faktor yang menjadi daya tarikan ialah ada tak kestabilan politik."Walaupun kita ada perubahan sedikit dari segi kerajaan, parti politik yang memerintah tapi dari segi kestabilan, memang antara kekuatan kita ialah pelaburan asing...mereka datang ke sini sebab kita ada kestabilan politik, apatah sekarang kita lihat dengan adanya kerajaan yang sedia ada...Kerajaan Perpaduan, kita melihat jumlah pelaburan pun semakin meningkat," katanya.

(Felo Kehormat Institut Masa Depan Malaysia (MASA), Datuk Dr Madeline Berma)

Beliau ditemui selepas menjadi tetamu program terbitan RTM di Angkasapuri.

Sambut baik cadangan penubuhan Tabung Kewangan AsiaDalam pada itu, Dr Madeline yang juga Pakar Ekonomi, menyambut baik cadangan Perdana Menteri, Datuk Seri Anwar Ibrahim agar negara-negara Asia menubuhkan Tabung Kewangan Asia (AMF).Beliau berpendapat, memiliki AMF mengurangkan pergantungan kepada dolar Amerika. "Kelemahan ringgit ini memang kalau kita lihat sebagai sebuah ekonomi, memang banyak kita dengar...pada awalnya apabila kerajaan yang baru memerintah, kita dengar bahawa ringgit agak kukuh. "Tapi, ini ada kaitannya dengan apa yang berlaku di peringkat dunia juga...dengan keadaan yang berlaku dengan matawang AS. Jadi ini antara perkara yang menyebabkan mengapa Perdana Menteri mencadangkan penubuhan AMF supaya tidak terlalu bergantung kepada satu-satu mata wang semata-mata," jelasnya.


Nilai Ringgit catat peningkatan berbanding Dolar AS

KUALA LUMPUR, 3 Jun- Nilai Ringgit dijangka stabil dan diunjur mencatatkan peningkatan didorong perkembangan positif had hutang Amerika Syarikat.

Ketua Ekonomi dan Kewangan Sosial Bank Muamalat Malaysia Bhd. Dr Mohd Afzanizam Abdul Rashid berpendapat, nilai Ringgit telah menunjukkan trend positif berbanding Dolar Amerika, dipengaruhi keadaan ketidaktentuan yang semakin pulih.

(Ketua Ekonomi dan Kewangan Sosial Bank Muamalat Malaysia Bhd.Dr Mohd Afzanizam Abdul Rashid)

"Namun apabila isu berkenaan siling hutang kerajaan Amerika Syarikat telah mula reda, kita dapat lihat nilai Ringgit berbanding mata wang Dolar AS telah mula menunjukkan trend peningkatan. "Yang mana pada hari ini, saya melihat angka mata wang Ringgit berbanding Dolar Amerika Syarikat berada pada paras 4.5885. Jauh bezanya pada dua hingga tiga hari yang lepas, bagaimana ia melepas paras RM4.60 bagi setiap unit Dolar", katanya.Bagaimanapun, prestasi pasaran saham masih dipengaruhi faktor luaran ekoran isu had siling hutang Amerika Syarikat. Bercakap dalam program Biz Malaysia, beliau turut mengesyorkan agar Bank Negara Malaysia, melakukan intervensi bagi menstabilkan nilai ringgit dalam mengurangkan tekanan kemeruapan dalam pasaran mata wang.Langkah ini dapat memanfatkan orang ramai di pelbagai peringkat, menarik minat pelabur dan menjana pertumbuhan ekonomi yang lebih stabil.


KUALA LUMPUR, 3 Jun- Kadar inflasi dijangka kekal sederhana tahun ini berdasarkan data ekonomi semasa.Menurut Menteri Ekonomi Rafizi Ramli, sasaran antara 2.8 hingga 3.3 peratus itu dijangka akan dipacu pertumbuhan ekonomi global, permintaan domestik dan kestabilan harga makanan."Sebahagiannya kerana fokus terhadap inflasi termasuk makanan dan harga. Kita fokuskan terhadap makanan di restoran dan makanan siap yang merupakan penyumbang utama terhadap inflasi", katanya dalam sidang media selepas Majlis Pelancaran Invest Fair, Grow Your Money Lahh! di ibu negara.Malaysia turut menyaksikan angka inflasi terkawal dengan 11 bulan berturut-turut inflasi menyederhana.

Tambahnya, usaha ke arah menangani inflasi akan diteruskan antaranya menerusi penstrukturan ekonomi, peningkatan kapasiti pengeluaran makanan dan menggalakkan persaingan harga makanan siap.

Sementara itu, mengulas kemungkinan pelarasan Kadar Dasar Semalaman (OPR) seterusnya sebagai usaha mengawal inflasi, jelasnya dasar monetari negara ditetapkan oleh Bank Negara Malaysia (BNM). Sebarang keputusan perlu berdasarkan data jangka panjang dan data berasaskan bukti."Kebanyakan kebimbangan jangka pendek bersifat emosi. Sedangkan trajektori ekonomi, kadar dasar semalaman, bekalan wang dan polisi monetari adalah jangka panjang.Kita akan lihat, bagaimana reaksi pasaran. Manakala isu had siling hutang Amerika Syarikat, kita berharap akan selesai minggu hadapan", katanya.


Niaga hadapan emas dijangka meningkat minggu depan

KUALA LUMPUR, 3 Jun - Kontrak niaga hadapan emas di Bursa Malaysia Derivatives dijangka menyaksikan dagangan lebih tinggi minggu depan, seiring dengan prestasi positif niaga hadapan emas Comex Amerika Syarikat (AS) dan jangkaan Rizab Persekutuan AS (Fed) tidak menaikkan kadar faedah pada mesyuarat bulan ini.Pengarah Urusan SPI Asset Management Stephen Innes berkata peningkatan data penggajian bukan perladangan AS yang lebih tinggi daripada jangkaan awal, juga tidak akan membawa sebarang perubahan bagi kadar Jun susulan petunjuk kukuh daripada pihak Fed.“Berikutan itu, harga emas berkemungkinan besar bergerak dengan mencatat peningkatan kecil (dalam masa terdekat) ketika pihak Fed dijangka menangguhkan dasar (kenaikan kadar faedah) pada Jun,” katanya.Laporan Biro Statistik Tenaga Kerja AS (BLS) pada Jumaat menunjukkan penggajian bukan perladangan melonjak sebanyak 339,000 bagi Mei 2023 yang melepasi jangkaan pasaran sebanyak 195,000.

Bagi minggu baru berakhir, niaga hadapan emas domestik diniagakan kebanyakannya tinggi dengan mencatat sebanyak 114 lot.Secara perbandingan mingguan pula, bulan semerta Jun 2023 naik kepada US$1,985.60 daripada US$1,960.70 pada minggu sebelumnya.Kontrak bagi Julai 2023, Ogos 2023, Oktober 2023 dan Disember 2023 masing-masing meningkat pada US$1,994.70 setiap troy auns berbanding US$1,960.70 pada minggu lepas.Harga emas fizikal berada pada US$1,974.35 setiap troy auns seperti mana penetapan oleh London Bullion Market Association pada tengah hari 1 Jun, 2023.- BERNAMA


Kejatuhan ringgit bersifat sementara, rakyat berperanan sokong polisi kerajaan

KUALA LUMPUR, 3 Jun - Kejatuhan nilai ringgit berbanding mata wang utama dunia seperti dolar Amerika Syarikat (AS) ketika ini bersifat sementara dan fleksibel berikutan impak ekonomi global.Pensyarah Kanan, Jabatan Ekonomi Dan Pengajian Kewangan, Fakulti Pengurusan Perniagaan, Universiti Teknologi MARA (UiTM) Dr. Leylawati Joremi berkata rakyat tidak perlu bimbang sebaliknya bersama-sama berperanan menyokong polisi kerajaan serta mengutamakan pembelian produk tempatan.

"Rakyat domestik akan lebih menggunakan barangan tempatan kerana barangan import secara relatif lebih mahal, maka pertumbuhan ekonomi tempatan akan meningkat secara tidak langsung, itu adalah kesan yang baik kepada negara."Kita tidak boleh kata penurunan nilai ringgit mempunyai kesan negatif, tidak ia ada kesan positif dan kesan negatif, jadi macamana kerajaan hendak menyeimbangkannya itu, melalui polisi," katanya ketika ditemui pemberita di Angkasapuri, di sini. Tambah Dr. Leylawati, kerajaan juga bersedia menumpukan pelaksanaan polisi fiskal dan monetari bagi tujuan mengurangkan kos sara hidup.Nilai ringgit dijangka kembali kukuh berikutan peningkatan nilai eksport, susulan penurunan nilai ringgit ketika ini.


KOPSYA cadang terbit sukuk bernilai RM2 billion

PETALING JAYA, 5 Jun- Koperasi Pembiayaan Syariah Angkasa Berhad (KOPSYA) bercadang menerbitkan sukuk bernilai RM2 billion awal tahun depan bagi memenuhi pembiayaan koperasi yang tidak mencukupi.Pengerusinya, Datuk Seri Dr. Abdul Fattah Abdullah berkata sejak diwujudkan sepuluh tahun lalu KOPSYA telah meluluskan pembiayaan kepada kira-kira 130 koperasi dengan nilai RM1 bilion. "Daripada jumlah itu, kita telah keluarkan sebanyak 680 juta. "Jadi kita perlu untuk yang telah diluluskan kita ada kekurangan untuk mmenuhi sebanyak RM300 juta lebih," katanya kepada media selepas Mesyuarat Agung Perwakilan Tahunan ke-9 KOPSYA di sini.Sementara itu, KOPSYA turut menyasarkan 3,000 koperasi berdaftar menjadi ahlinya menjelang 2027.Setakat ini, kira-kira 10% atau 1,600 daripada 15,315 koperasi berdaftar telah menjadi ahli KOPSYA.(KOPSYA cadang menerbitkan sukuk bernilai RM2 billion awal tahun depan)


Permintaan lemah dorong pasaran getah diniaga rendah minggu depan

KUALA LUMPUR, 3 Jun - Pasaran getah Kuala Lumpur dijangka diniagakan lebih rendah minggu depan berikutan permintaan yang hambar untuk komoditi berkenaan selain harga diunjur tidak berubah.Bekas presiden Persatuan Pengeluar Sarung Tangan Getah Malaysia Denis Low mengunjurkan satu lagi minggu yang mendatar dengan aktiviti biasa penambahan harian stok sahaja.“Penambahan stok biasa memang ada tetapi minat untuk mendapatkan lebih banyak pembelian stok getah buat masa ini agak hambar.“Kita berharap dengan arus kemasukan pelancong dan aktiviti promosi perdagangan lain di seluruh dunia, permintaan getah dan harga yang lebih baik boleh dijangkakan dalam beberapa bulan akan datang."Buat masa ini, hanya ada aktiviti pengisian atau penambahan biasa sahaja," katanya kepada Bernama.

Sementara itu, seorang peniaga lain berkata harga akan terus menjejaki prestasi pasaran hadapan getah serantau, pengukuhan nilai ringgit berbanding dolar AS dan penanda aras harga minyak mentah di tengah-tengah kemajuan dalam rundingan hutang AS selain mengharapkan agar Rizab Persekutuan AS menghentikan kenaikan kadar faedah pada mesyuarat bulan Jun ini.“Pasaran akan terus menumpukan perhatian kepada rundingan hutang AS, hasil mesyuarat Pertubuhan Negara Pengeksport Petroleum dan sekutu (OPEC+) mengenai pengurangan bekalan, laporan pengangguran AS untuk Mei berserta keadaan cuaca di Thailand untuk mendapatkan maklumat lanjut mengenai hala tuju pasaran getah,” katanya.Pada asas mingguan, harga fizikal rujukan Lembaga Getah Malaysia (LGM) untuk Getah Mutu Malaysia 20 (SMR 20) turun satu sen kepada 601.5 sen daripada 602.5 sen sekilogram (kg) yang dicatatkan pada Jumaat lepas.Lateks pukal naik 3.5 sen kepada 495 sen sekg daripada 491.5 sen sekg seminggu sebelumnya.Pada 5 petang Jumaat, harga rujukan LGM bagi getah fizikal SMR 20 ialah 602.5 sen sekg manakala lateks pukal pada 494.5 sen sekg.- BERNAMA


KUALA LUMPUR, 2 Jun- Niaga hadapan emas di Bursa Malaysia Derivatives ditutup tinggi hari ini dengan 21 lot diniagakan. Kontrak baharu bulan semerta Jun 2023 meningkat US$1,985.60 setiap troy auns daripada paras penutup US$1,964.6 setiap troy auns pada Khamis. (US$1=RM4.57)Kontrak bagi Julai 2023, Ogos 2023, Oktober 2023, dan Disember 2023 semua ditutup pada US$1,994.70 setiap troy auns.Harga emas fizikal berada pada US$1,974.35 setiap troy auns yang diterbitkan oleh London Bullion Market Association pada 1 Jun -BERNAMA

(Niaga hadapan emas ditutup tinggi dengan 21 lot diniagakan)


Ringgit diunjur mengukuh berbanding dolar AS minggu depan

KUALA LUMPUR, 3 Jun - Ringgit dijangka diniagakan secara berhati-hati dan cenderung untuk mengukuh berbanding dolar Amerika Syarikat (AS) minggu depan menjelang keputusan Rizab Persekutuan AS (Fed) membabitkan dasar monetari.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata pergerakan dolar AS/ringgit dijangka dalam aliran berhati-hati ketika pihak Fed memaparkan penilaian lebih terkawal di mesyuarat Jawatankuasa Pasaran Terbuka Persekutuan (FOMC) pada 13-14 Jun ini.

“Oleh itu, pengumuman berkaitan Gaji Bukan Perladangan (NFP) bagi Mei yang dijangka lebih perlahan kepada 195,000 pekerjaan berdasarkan konsensus semasa, akan menetapkan sentimen minggu depan ketika menghampiri tarikh mesyuarat FOMC,” katanya kepada Bernama.Beliau berkata, paras rintangan segera bagi ringgit pada masa ini adalah pada RM4.5491.Sementara itu, Pengarah Urusan SPI Asset Management Stephen Innes berkata ringgit dijangka diniagakan mengukuh sedikit berikutan penangguhan Fed dalam penetapan harga pasaran pada Jun.“Saya menjangkakan pada paras 4.5675 berbanding 4.5875 dengan mengambil kira tiada kejutan baharu berkaitan NFP,” katanya.Dalam pada itu, ringgit mencatat prestasi bercampur-campur berbanding kumpulan mata wang utama dalam tempoh enam hari.Bagi perbandingan Jumaat hingga Jumaat, ringgit lebih mengukuh berbanding dolar AS pada 4.5745/5785 daripada 4.5970/6035 seminggu sebelumnya.Ringgit juga meningkat berbanding euro kepada 4.9254/9297 daripada 4.9340/9409 sebelumnya.Ia bagaimanapun hampir mendatar berbanding yen Jepun pada 3.2957/2989 daripada 3.2918/2967 sebelum ini dan susut berbanding pound Britain kepada 5.7323/7373 daripada 5.6819/6899 pada Jumaat lepas.Ringgit juga diniagakan kebanyakannya mengukuh berbanding mata wang lain di Asean.Unit tempatan itu mengukuh berbanding baht Thailand kepada 13.2402/2591 daripada 13.2539/2784, meningkat berbanding rupiah Indonesia kepada 305.0/305.5 daripada 307.3/307.9 dan bertambah baik berbanding peso Filipina kepada 8.18/8.19 daripada 8.24/8.25 sebelum ini.Namun ringgit susut berbanding dolar Singapura pada 3.4026/4059 daripada 3.4012/4062 pada akhir dagangan mingguan.-BERNAMA


Dagangan Bursa Malaysia dijangka kekal berhati-hati

KUALA LUMPUR, 3 Jun - Bursa Malaysia diunjur bergerak di bawah paras psikologi 1,400 minggu depan dengan minat risiko pelabur terus ditentukan oleh perkembangan ekonomi di Amerika Syarikat dan China.Naib Presiden Penyelidikan Ekuiti Rakuten Trade Sendirian Berhad, Thong Pak Leng memaklumkan, dagangan dijangka kekal berhati-hati. Ini kerana, pelabur masih bimbang dengan kemajuan pertumbuhan dua gergasi ekonomi itu walaupun pemulihan sederhana telah dilihat dalam ekuiti domestik pada akhir minggu, dipacu oleh kegiatan memburu saham murah.

Selain itu, data ekonomi utama yang akan dipantau dengan teliti minggu depan ialah imbangan dagangan China dan Amerika Syarikat. China akan mengeluarkan Indeks Pengurus Pembelian (PMI) perkhidmatan May Caixin, manakala Amerika Syarikat akan mengumumkan pesanan kilang bagi bulan April dan indeks perrkhidmatan Institut Pengurusan Bekalan (ISM) untuk bulan Mei.Sepanjang minggu ini, sentimen risiko domestik dan global hambar selepas aktiviti kilang China semakin lemah pada Mei, menunjukkan pemulihan ekonomi yang agak goyah disebabkan ketidakpastian yang dicetuskan oleh kemelut berkisar perjanjian had hutang Amerika Syarikat.Amerika Syarikat dan China adalah rakan dagangan terbesar kepada Malaysia.


Niaga hadapan MSM ditutup tinggi

KUALA LUMPUR, 2 Jun- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi hari ini disokong oleh aktiviti belian ketika harga rendah dan momentum positif di pasaran minyak kacang soya Lembaga Perdagangan Chicago (CBOT).Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata perkembangan positif mengenai siling hutang Amerika Syarikat (AS) juga memberi sokongan meluas kepada gandum serta niaga hadapan minyak mentah, sekali gus membantu meningkatkan sentimen bagi niaga hadapan MSM.“Pemulihan harga minyak biji sesawi Kesatuan Eropah (EU) turut menyokong momentum meningkat harga,” katanya kepada Bernama.Pada penutup dagangan, kontrak Jun 2023 dan Julai 2023 meningkat RM96 masing-masing kepada RM3,416 satu tan metrik dan RM3,406 satu tan metrik dan Ogos 2023 menokok RM102 kepada RM3,381 satu tan metrik.Kontrak September 2023 naik RM94 kepada RM3,379 satu tan metrik, Oktober 2023 melonjak RM84 kepada RM3,384 satu tan metrik dan November 2023 menambah RM71 kepada RM3,388 satu tan metrik.Jumlah dagangan merosot kepada 46,430 lot daripada 59,254 lot pada Khamis, manakala kepentingan terbuka menyusut kepada 244,934 kontrak daripada 257,926 kontrak sebelumnya.Harga MSM fizikal bagi Jun Selatan meningkat RM100 kepada RM3,450 satu tan metrik. -BERNAMA


KUALA LUMPUR, 2 Jun- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup kebanyakannya rendah hari ini sejajar dengan prestasi di pasaran tunai pendasar.Pada penutup dagangan, kontrak Julai 2023 merosot 3.0 mata kepada 1,382.5, September 2023 turun 4.0 mata kepada 1,369.0, dan Disember 2023 merosot 6.5 mata kepada 1,368.0, manakala Jun 2023 meningkat 4.5 mata kepada 1,381.5. Jumlah dagangan menyusut kepada 5,858 lot daripada 8,384 lot pada Khamis manakala kepentingan terbuka turun kepada 42,221 kontrak daripada 44,214 kontrak.FBM KLCI merosot 1.75 mata kepada 1,381.26 berbanding 1,383.01. -BERNAMA

(Niaga hadapan FBM KLCI ditutup kebanyakkannya rendah)


Pasaran getah masih ditutup bercampur-campur

KUALA LUMPUR, 2 Jun- Pasaran getah Malaysia ditutup bercampur-campur untuk hari kelima berturut-turut minggu ini walaupun prestasi positif di pasaran hadapan getah serantau.Seorang peniaga berkata sentimen pasaran hari ini disokong oleh perkembangan positif mengenai kelulusan untuk menggantung had hutang AS dan keyakinan bahawa Rizab Persekutuan AS akan mengekalkan kadar faedah sebelum ini pada mesyuarat Jun ini.Dilaporkan Kongres AS meluluskan rang undang-undang yang menggantung had hutang kerajaan AS US$31.4 trilion.Namun begitu, beliau berkata kenaikan selanjutnya dihadkan oleh ringgit yang lebih kukuh berbanding dolar AS.Harga Lembaga Getah Malaysia (LGM) untuk Getah Mutu Malaysia 20 (SMR 20) naik 1.5 sen kepada 601.5 sen sekilogram manakala susu getah pukal kekal tidak berubah pada 495 sen sekilogram.Pada 5.00 petang, harga rujukan LGM untuk getah fizikal SMR 20 berada pada 602.5 sen sekilogram manakala susu getah pukal pada 494.5 sen sekilogram.Pasaran getah Kuala Lumpur akan ditutup pada 5 Jun, 2023 sempena hari keputeraan Yang di-Pertuan Agong dan beroperasi semula pada 6 Jun, 2023. -BERNAMA


Ringgit ditutup tinggi berbanding dolar AS, mata wang serantau

KUALA LUMPUR, 2 Jun - Ringgit pulih daripada penurunan empat hari berturut-turut untuk ditutup lebih tinggi pada Jumaat, didorong oleh sentimen yang lebih baik apabila perjanjian had hutang Amerika Syarikat (AS) dimuktamadkan dan jangkaan bahawa Rizab Persekutuan akan menghentikan kenaikan kadar faedah pada Jun.Pada 6 petang, mata wang tempatan itu naik kepada 4.5745/5785 berbanding dolar AS 4.6110/6165 ketika ditutup pada Khamis.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata kebuntuan mengenai had hutang AS telah diselesaikan, membuka jalan kepada kerajaan AS untuk menunaikan obligasi hutang dan program perbelanjaan mereka.

“Ringgit meningkat berbanding dolar AS kepada RM4.5745 daripada RM4.6110 ketika ditutup sehari sebelum ini. Paras rintangan kini berada pada RM4.5491,” katanya kepada Bernama.Mungkin minggu depan, gandingan dolar AS/ringgit bergerak ke arah ini kerana Rizab Persekutuan dijangka berhati-hati dalam penilaian mereka pada mesyuarat Jawatankuasa Pasaran Terbuka Persekutuan (FOMC) akan datang pada 13 hingga 14 Jun, katanya.Pada penutup dagangan hari ini, ringgit juga tinggi berbanding kumpulan mata wang utama lain.Ia meningkat berbanding pound Britain kepada 5.7323/7373 daripada 5.7407/7475 ketika ditutup semalam, menokok berbanding euro pada 4.9254/9297 daripada 4.9356/9415 dan lebih tinggi sedikit berbanding yen Jepun kepada 3.2957/2989 daripada 3.2995/3036 semalam.Mata wang tempatan itu juga diniagakan lebih tinggi berbanding mata wang Asean lain.Ringgit naik berbanding rupiah Indonesia kepada 305.0/305.5 daripada 307.4/308.0 ketika ditutup pada Khamis, meningkat berbanding baht Thailand kepada 13.2402/2591 daripada 13.2569/2792 dan menokok berbanding peso Filipina kepada 8.18/8.19 daripada 8.19/8.21 sebelumnya.Ia hampir tidak berubah kepada 3.4026/4059 berbanding dolar Singapura 3.4095/4138 semalam.-BERNAMA


Kutipan cukai rendah, IMF nasihat Malaysia tingkatkan MTRS

KUALA LUMPUR, 2 Jun- Strategi hasil jangka sederhana (MTRS) perlu menjadi keutamaan segera bagi Malaysia.Tabung Kewangan Antarabangsa (IMF) menegaskan, ia berikutan hasil kutipan cukai negara antara yang terendah dalam kelompok Asean-5 dan Pertubuhan Kerjasama dan Pembangunan Ekonomi (OECD).ASEAN-5 merujuk kepada Indonesia, Filipina, Singapura, Thailand dan Malaysia.IMF menerusi Laporan Perundingan-Konsultasi dan Kakitangan Artikel ke-4 bagi Malaysia menyebut,Belanjawan 2023 menekankan komitmen untuk meningkatkan kutipan hasil dengan meminimumkan ketirisan dan memperkukuh pematuhan cukai berpandukan MTRS.Namun, negara tidak mempunyai tempoh masa serta langkah peningkatan hasil jangka sederhana tertentu.Pada masa sama, kerajaan perlu mempertimbang untuk memperkenalkan semula cukai karbon yang diunjur mampu menyumbang 1 hingga 3 peratus hasil fiskal daripada KDNK menjelang 2030.IMF juga berpendapat, dasar monetari negara perlu diperketat bagi membolehkan pendirian neutral.Bank Negara Malaysia (BNM) perlu memberi penerangan jelas bagi keputusan dasarnya berikutan ketidaktentuan yang ketara.


MITI raih potensi pelaburan RM23.07 bilion di Jepun

KUALA LUMPUR, 2 Jun – Kementerian Pelaburan, Perdagangan dan Industri (MITI) berjaya memperoleh potensi pelaburan bernilai RM23.07 bilion dan potensi eksport produk dan perkhidmatan ke Jepun bernilai RM2.1 bilion menerusi Misi Perdagangan dan Pelaburan (TIM) ke Tokyo dan Osaka.Misi selama lima hari yang diketuai Menterinya, Tengku Datuk Seri Zafrul Abdul Aziz dari 29 Mei hingga 2 Jun itu merupakan sebahagian daripada usaha berterusan kementerian untuk mempromosikan Malaysia sebagai destinasi pelaburan langsung asing (FDI).Ia juga sebagai penyumberan pilihan di Asia Tenggara dengan penekanan utama kepada digital serta prinsip alam sekitar, sosial dan tadbir urus (ESG).Tengku Zafrul berkata, potensi pelaburan dan eksport itu melibatkan pelbagai syarikat terkemuka di Jepun termasuk Fuji Electric, NHK Spring, CKD Corporation, Itochu Corporation, Sumitomo Corporation, Mitsui & Co Ltd, Denso Corporation, Japan Petroleum Exploration Co Ltd. (JAPEX), Panasonic Housing Solutions Co Ltd, D-ACT, Omron Relay and Devices Corporation dan Daiwa House Industry Co Ltd.Katanya, MITI akan berusaha untuk merealisasikan pelaburan tersebut dengan segera bagi membantu Malaysia memanfaatkan trajektori pertumbuhan ekonomi global yang bertambah baik pada tahun-tahun akan datang.

“Apabila berjaya dilaksanakan kelak, Projek ini bukan sahaja akan menjana prospek pekerjaan dan peluang latihan kemahiran bagi rakyat Malaysia tetapi juga memperkasakan perusahaan kecil dan sederhana (PKS)."Ini termasuk dalam rantaian bekalan domestik, menggalakkan pelaburan langsung domestik dan membangunkan lagi ekosistem industri strategik," kata Tengku Zafrul menerusi kenyataan.Tambah Tengku Zafrul, MITI juga akan berusaha untuk merealisasikan eksport barangan dan perkhidmatan Malaysia ke pasaran Jepun sambil turut memanfaatkan pelbagai perjanjian perdagangan bebas (FTA) yang dianggotai Malaysia.


Pantau perbelanjaan negara untuk elak defisit - Pakar

KUALA LUMPUR, 2 Jun - Pemantauan perbelanjaan negara perlu terus dilaksanakan bagi mengawal defisit. Penganalisis Ekonomi, Profesor Madya Dr. Nuradli Ridzwan Shah Mohd Dali berpandangan ia sebagai langkah bagi menstabilkan mata wang dan ekonomi negara.

"Kita perlu memastikan kerajaan memantau perbelanjaan supaya defisit itu tidak terlalu tinggi selain dapat mengawal hutang negara. Jika hutang negara banyak dalam dolar AS ia akan memberi kesan kepada kita," katanya kepada RTM.Tambah Nuradli, kekuatan ekonomi domestik juga perlu ditingkatkan agar negara dapat kekal berdaya saing dalam tekanan ketidakstabilan ekonomi global. Langkah berkenaan juga katanya mampu meningkatkan keyakinan pelabur untuk melakukan aktiviti perdagangan di Malaysia.


BIMB serah zakat perniagaan RM185,000 kepada MAIPs

KANGAR, 2 Jun - Bank Islam Malaysia Berhad (BIMB) menyerahkan zakat perniagaan berjumlah RM185,000 kepada Majlis Agama Islam dan Adat Istiadat Melayu Perlis (MAIPs) bagi tahun kewangan 2022.MAIPs menerusi satu kenyataan hari ini menyebut Ketua Pegawai Rangkuman Kewangan Kumpulan Bank Islam, Mohd Nazri Chik mempersembahkan cek contoh tersebut kepada Pemangku Raja Perlis Tuanku Syed Faizuddin Putra Jamalullail dalam satu majlis yang diadakan di Masjid Al-Falah Behor, Arau malam tadi.Turut hadir Ketua Pegawai Eksekutif MAIPs Mohd Nazim Mohd Noor.Tuanku Syed Faizuddin bertitah baginda berharap agar lebih banyak lagi syarikat korporat berganding bahu dengan MAIPs untuk membantu mereka yang kurang bernasib baik di negeri itu.

Menurut kenyataan itu pada majlis yang sama, Tuanku Syed Faizuddin merangkap Yang Dipertua MAIPs berkenan menyerahkan sumbangan agihan zakat MAIPs kepada 140 asnaf terpilih. Seramai 70 penerima adalah dari kariah Behor Mempelam dan 70 orang lagi dari kariah Tambun Tulang. Penerima zakat menerima RM700 setiap seorang selepas membuat pemeriksaan kesihatan yang dijayakan oleh Jabatan Kesihatan Negeri Perlis. - BERNAMA


Ringgit meningkat berbanding dolar AS sesi awal urus niaga

KUALA LUMPUR, 2 Jun- Nilai ringgit mengukuh berbanding dolar AS pada sesi awal urus niaga pagi ini sementara para pelabur pula masih menantikan pengeluaran data senarai gaji bukan ladang Amerika Syarikat (AS) lewat hari ini, kata seorang peniaga.Pada pukul 9.00 pagi, mata wang tempatan meningkat kepada 4.5990/6030 berbanding dolar AS daripada penutupan Khamis pada paras 4.6110/6165.Peniaga ActivTrades Dyogenes Rodrigues Diniz berkata pelabur masih belum pasti mengenai hala tuju menjelang pengeluaran data senarai gaji bukan ladang AS.“Dari sudut teknikal, penunjuk Indeks Kekuatan Relatif (RSI) menunjukkan bahawa dolar AS/ringgit berada dalam keadaan terlebih beli dan ringgit boleh meningkat lebih jauh sekiranya pergerakan berjaya menembusi paras 4.5860.“Jika itu berlaku, gandingan dolar AS/ringgit boleh mencapai 4.5260," katanya dalam satu nota.Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit boleh stabil dan diunjur mencatatkan sedikit peningkatan, didorong oleh perkembangan positif mengenai had hutang AS.Dalam pada itu, ringgit didagangkan lebih rendah berbanding sekumpulan mata wang utama.Mata wang tempatan menyusut nilai kepada 3.3101/3132 berbanding yen Jepun daripada 3.2995/3036 pada penutupan urus niaga Khamis, turun berbanding euro kepada 4.9494/9537 daripada 4.9356/9415 dan lebih rendah berbanding pound Britain kepada 5.7602/7653 daripada 5.7407/7475 semalam.Unit tempatan turut diniagakan kebanyakan rendah berbanding mata wang Asean yang lain.Nilai ringgit turun berbanding bhat Thai kepada 13.2823/3008 daripada 13.2569/2792 semalam dan lemah berbanding dolar Singapura kepada 3.4117/4149 daripada 3.4095/4138 semalam.Ringgit lemah berbanding rupiah Indonesia kepada 306.6/307.1 daripada 307.4/308.0 pada Khamis dan tidak berubah berbanding peso Filipina pada 8.19/8.21. - BERNAMA


Niaga hadapan FBM KLCI rendah pada sesi awal dagangan

KUALA LUMPUR, 2 Jun - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan rendah pagi ini.Pada 9.46 pagi, Jun 2023 turun 3.5 mata kepada 1,381.50, Julai 2023 susut 1.0 mata kepada 1,384.50, September 2023 lemah 3.0 mata untuk mencatatkan paras 1,370.0 dan Disember 2023 lebih rendah 2.50 mata menjadi 1,369.5.Jumlah dagangan dan kepentingan terbuka masing-masing berjumlah 1,363 lot dan 39,099 kontrak.

Pada masa yang sama, FBM KLCI turun 1.44 mata kepada 1,381.57 daripada 1,383.01 pada penutup semalam. - BERNAMA


Penyertaan UK dalam CPTPP buka akses pasaran lebih luas

LONDON, 2 Jun-Penyertaan United Kingdom, UK dalam Perjanjian Komprehensif dan Progresif bagi Perkongsian Trans-Pasifik (CPTPP) tidak lama lagi akan membawa hubungan dua hala sedia ada London dan Kuala Lumpur ke tahap lebih tinggi.Jelas Timbalan Perdana Menteri Datuk Seri Fadillah Yusof merangkap Menteri Perladangan dan Komoditi, perjanjian perdagangan sulung antara kedua-dua negara ini bakal membuka pintu bagi pertumbuhan dan akses pasaran yang lebih meluas." Kami (Malaysia) menantikan perjanjian perdagangan dengan UK untuk kali pertama. "Birokrasi akan berkurangan apabila perniagaan boleh menikmati peluang bagi beroperasi secara sama rata dengan firma tempatan dan pengurangan tarif terhadap produk eksport."Ini tentunya akan menyediakan perniagaan dengan akses lebih luas kepada pasaran baharu", katanya ketika berucap pada jamuan makan malam peringkat tertinggi UK dan Malaysia di sini. Antara yang hadir pada jamuan tersebut ialah Ahli Dewan Pertuanan dan Ahli Parlimen UK,Lord Johnson serta Pesuruhjaya Tinggi Malaysia ke UK Datuk Zakri Jaafar.Datuk Seri Fadillah berkata, UK merupakan satu-satunya negara Eropah yang menyertai CPTPP, perjanjian perdagangan bebas terbesar di dunia.Tindakan UK ini jelas mengambarkan komitmen negara tersebut terhadap Indo Pasifik, rantau yang bakal membentuk sekuriti dan persaingan ekonomi global pada abad ke 21.Antara perkara utama yang termaktub di bawah perjanjian CPTPP termasuk pengurangan tarif import bagi eksport minyak sawit Malaysia.Hubungan perdagangan dua hala antara Malaysia dan UK mencecah lebih $AS 7.3 bilion dolar amerika pada tahun 2022 dengan UK mencatatkan lebih dagangan sebanyak AS$786 juta dolar.

(Timbalan Perdana Menteri Datuk Seri Fadillah Yusof)


JENDELA: Pelaksanaan Fasa 1  berjaya lepasi sasaran ditetapkan - MCMC

KUALA LUMPUR, 1 Jun- Pelaksanaan Fasa 1 Pelan Jalinan Digital Negara (JENDELA) (2020-2022) telah melepasi sasaran kawasan liputan perangkaian, kelajuan rangkaian mudah alih dan kesalinghubungan gentian yang ditetapkan.Ketua Pegawai Operasi Suruhanjaya Komunikasi dan Multimedia Malaysia (MCMC) Datuk Mohd Ali Hanafiah Mohd Yunus berkata Fasa 1 JENDELA  yang selesai hari ini telah mencapai 7.74 juta premis sedia untuk disambungkan dengan  Internet gentian, melebihi 7.5 juta premis pada sasaran awal.  Beliau berkata penyiapan Fasa 1 JENDELA juga menyaksikan 96.92 peratus kawasan berpenduduk sekarang mempunyai kelajuan liputan rangkaian mudah alih dan 4G, 116.03 megabit sesaat (Mbps).Sasaran awal liputan rangkaian 4G ialah 96.9 peratus dan sasaran kelajuan rangkaian mudah alih ditetapkan pada  35 Mbps.  “Langkah paling penting sekarang ialah untuk mencapai pada tahap tertentu dan mengekalkannya pada tahap itu atau lagi baik lagi dapatkan tahap yang lebih tinggi daripadanya,”  katanya kepada kepada media dan penganalisis secara dalam talian semasa pembentangan laporan penyudahan Fasa 1 JENDELA hari ini.Mohd Ali Hanafiah berkata bagi Fasa 2, tumpuan diberi kepada perancangan dan pelaksanaan 5G untuk pengkomersilan."Fasa 2, walaupun ia masih dalam talian paip, apa yang kita telah bincangkan pada awalnya dengan industri adalah sebenarnya untuk 2023 sehingga 2025 kita menyasarkan untuk liputan internet kawasan berpenduduk 100%, kelajuan jalur lebar mudah alih 100Mbps secara purata dan juga premis diluluskan dengan kelajuan gigabit meningkat daripada 7.5 juta kepada 9.0 juta menjelang akhir 2023," katanya.

(Foto Fail: Ketua Pegawai Operasi MCMC, Datuk Mohd Ali Hanafiah Mohd Yunus/ BERNAMA)

JENDELA Fasa 2, memberi tumpuan kepada usaha untuk mencapai sasaran 100% liputan internet, serta capaian kadar kelajuan liputan 100 Mbps menjelang 2025.Dalam taklimat hari ini, Mohd Ali Hanafiah juga mengumumkan liputan 5G dalam kawasan berpenduduk kini mencecah 57.9 peratus dan MCMC yakin bahawa sasaran 80 peratus menjelang hujung tahun ini boleh dicapai.Walaubagaimanapun, beliau berkata penggunaan rangkaian 5G masih rendah setakat Mac lepas dengan hanya 1.2 juta pengguna atau 3.1 peratus pengguna melanggan Internet 5G.


Malaysia terbuka perbincangan semula rundingan Perjanjian Perdagangan Bebas-EU

(Timbalan Perdana Menteri, Datuk Seri Fadillah Yusof)

LONDON, 1 Jun- Malaysia terbuka untuk menyambung semula perbincangan mengenai perjanjian perdagangan bebas (FTA) bersama Kesatuan Eropah (EU) yang ditangguhkan pada 2012 .Timbalan Perdana Menteri, Datuk Seri Fadillah Yusof, bagaimanapun berkata FTA ini perlu adil dan memberi manfaat kepada negara."Saya akan bawa semula ke kabinet untuk dipertimbangkan tetapi jika mereka mahu menjadi rakan kongsi, kita mengharapkan layanan yang adil, perkongsian perlu selalu adil, anda tidak boleh mengharapkan kita menjadi rakan kongsi tetapi pada masa yang sama meletakkan sekatan," katanya kepada media malaysia di London.Fadillah berkata EU merupakan pasaran yang penting bagi minyak sawit negara dengan mencatatkan jumlah import sebanyak 1.47 juta tan metrik pada tahun 2022.Jelasnya perbincangan mengenai peraturan bebas penebangan hutan (EUDR) yang diadakan di Brussels sebelum ini adalah petanda baik bagi memperkukuhkan hubungan dagangan Malaysia dan blok ekonomi tersebut.Pada perbincangan tersebut, Malaysia bertegas pelaksanaan EUDR perlu adil dan tidak mendiskriminasi produk sawit Malaysia.Misi mengadakan pertemuan dengan EU adalah misi Bersama Indonesia yang merupakan pengeluar terbesar minyak sawit dunia.


Kekal berdaya saing, PKS perlu mempunyai Pelan Induk Perindustrian Baharu

KUALA LUMPUR, 1 Jun- Eksport Malaysia akan terus kompetitif walaupun berlaku penyusutan Ringgit. Bagaimanapun, Penganalisis Ekonomi, Prof Madya Dr Irwan Shah Zainal Abidin berpandangan bagi memastikan ia kekal berdaya saing dalam sektor perdagangan, pihak industri khususnya Perusahaan Kecil dan Sederhana (PKS) perlu mempunyai Pelan Induk Perindustrian Baharu. Langkah itu bagi memastikan pemain industri bersedia menghadapi cabaran mata wang dan prospek ekonomi. "Dalam konteks pengurusan ekonomi, dari segi perdagangan mungkin kerajaan perlu mengemas kini dan cuba memperkenalkan satu bentuk Pelan Induk Perindustrian Baharu."Begitu juga sektor yang mungkin terjejas daripada kejatuhan mata wang ini terutamanya dalam Perusahaan Mikro Kecil dan Sederhana (PKMS), eksport dan sektor-sektor perkilangan," katanya kepada RTM.

(Penganalisis Ekonomi, Prof Madya Dr Irwan Shah Zainal Abidin)

Usaha ini pastinya akan memulihkan sentimen pasaran, sekali gus meningkatkan ekonomi negara. Berikutan ketidakpastian ekonomi global ketika ini, pelabur melihat dolar Amerika Syarikat sebagai aset selamat dan ini meningkatkan kekuatan dalam mata wang itu.


Keuntungan diraih saham perbankan bantu kurangkan kerugian FBM KLCI pada sesi tengah hari

KUALA LUMPUR, 1 Jun- Keuntungan yang dicatatkan oleh saham perbankan didorong kegiatan memburu saham berharga murah membantu indeks utama Bursa Malaysia mengurangkan kerugiannya pada sesi dagangan tengah hari.Selain itu, pergerakan indeks turut disokong oleh sentimen yang lebih baik selepas rang undang-undang had hutang Amerika Syarikat diluluskan dengan margin yang lebih besar. Sektor telekomunikasi serta produk dan perkhidmatan perindustrian turut menyaksikan pembelian berterusan dan permintaan yang bertambah baik.Pada 12.30 tengah hari, FTSE Bursa Malaysia KLCI (FBM KLCI) turun 1.88 mata kepada 1,385.24 daripada 1,387.12 pada penutup semalam.Pagi ini, indeks utama dibuka 3.82 mata lebih rendah pada 1,383.30 dan berlegar antara 1,378.58 dan 1,386.41 sepanjang sesi pagi.Pergerakan harga di pasaran menyaksikan kaunter rugi mengatasi kaunter untung 441 berbalas 270, manakala 363 kaunter tidak berubah, 1,166 tidak diniagakan dan 27 yang lain digantung.Jumlah dagangan berjumlah RM1.65 bilion bernilai RM893.65 juta.

Seorang penganalisis berkata data pembuatan China terkini yang menunjukkan aktiviti kembali meningkat pada bulan Mei selepas penguncupan bulan sebelumnya turut memberikan sedikit kelegaan kepada pasaran ekuiti, termasuk Bursa Malaysia.Beliau menambah prospek ekonomi Malaysia mengikuti rapat pertumbuhan di China.Indeks Pengurus Pembelian (PMI) Pembuatan Umum Caixin China mengukuh kepada 50.9 pada Mei daripada 49.5 pada April apabila kedua-dua tawaran dan permintaan meningkat.Namun begitu, beliau berkata data domestik kekal lemah dengan PMI Pembuatan S&P Malaysia turun kepada 47.8 pada Mei daripada 48.8 pada April.Sementara itu dalam kalangan saham wajaran tinggi, Petronas Chemicals mengembang 11 sen kepada RM6.67 manakala Press Metal dan Maxis, masing-masing menokok lapan sen untuk mencatatkan harga RM4.69 dan RM4.19.Public Bank pula meningkat tiga sen kepada RM3.84, CIMB Bank menambah empat sen menjadi RM4.86 dan Hong Leong Financial Group peroleh 14 sen kepada RM17.46.Dalam kalangan saham aktif, Synergy House, yang mula disenaraikan di Pasaran ACE hari ini menyusut 6.5 sen kepada 36.5 sen daripada harga tawaran permulaan 43 sen.Borneo Oil lemah setengah sen kepada 1.5 sen, Dagang NeXchange lebih tinggi 2.5 sen kepada 44.5 sen dan YTL kehilangan 4.5 sen kepada 92.5 sen.Di papan indeks, Indeks FBM Emas turun 27.79 mata kepada 10,215.30, Indeks FBMT 100 lemah 26.52 mata kepada 9,922.99 dan Indeks FBM Emas Syariah susut 46.26 mata menjadi 10,560.25.Indeks FBM ACE pula berkurangan 14.40 mata kepada 4,932.84 dan Indeks FBM 70 susut 89.97 mata kepada 13,566.90.Mengikut sektor, Indeks Perkhidmatan Kewangan menambah 30.99 mata untuk mencatatkan paras 15,237.73, Indeks Produk dan Perkhidmatan Perindustrian meningkat 0.55 mata menjadi 159.66, tetapi Indeks Perladangan susut 3.57 mata kepada 6,597.51 dan Indeks Tenaga kerugian 5.07 mata kepada 804.37.- BERNAMA


Operasi BNM bantu kadar jangka pendek kekal stabil

KUALA LUMPUR, 1 Jun- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM45.35 bilion dan RM29.15 bilion dalam dana Islam.Hari ini, bank pusat akan menjalankan tender pasaran wang konvensional RM1 bilion selama tujuh hari, serta dua tender Qard yang terdiri daripada tender RM1 bilion juga bertempoh tujuh hari serta tender RM900 juta untuk 21 hari.Selain itu, ia akan melaksanakan dua tender repo berbalik melibatkan tender RM450 juta (32 hari) dan tender RM400 juta (92 hari).Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menawarkan sehingga RM44.2 bilion untuk tender semalaman konvensional dan RM26.2 bilion bagi tender semalaman Murabahah. - BERNAMA


Nilai ringgit mengukuh berbanding Dolar AS dalam sesi awal urus niaga

KUALA LUMPUR, 1 Jun- Nilai ringgit mengukuh berbanding dolar AS pada sesi awal urus niaga pagi ini berikutan perkembangan positif mengenai rundingan had hutang Amerika Syarikat (AS).Pada 9 pagi, mata wang tempatan meningkat kepada 4.6070/6110 berbanding dolar AS daripada penutupan Rabu pada 4.6105/6155.Bagaimanapun, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata sentimen berhati-hati mungkin muncul dalam pasaran pertukaran asing hari ini, sambil menambah gandingan USD/MYR dijangka kekal sekitar RM4.60-RM4.61.

Dalam pada itu, ringgit didagangkan rendah berbanding sekumpulan mata wang utama.Mata wang tempatan menyusut nilai menjadi 3.3099/3130 berbanding yen Jepun daripada 3.2951/2989 pada penutupan urus niaga Rabu, merosot berbanding euro kepada 4.9230/9273 daripada 4.9208/9261 sebelumnya dan rendah berbanding pound Britain kepada 5.7302/7352 daripada 5.6986/7048 semalam.Berbanding mata wang Asean, ringgit juga diniagakan rendah.Nilai ringgit turun berbanding baht Thai kepada 13.2839/3016 daripada 13.2440/2641 semalam dan lemah berbanding dolar Singapura kepada 3.4065/4100 daripada 3.4036/4075 pada Rabu.Mata wang tempatan bergerak hampir mendatar berbanding rupiah Indonesia pada 307.1/307.6 daripada 307.4/307.9 pada Rabu dan meningkat sedikit berbanding peso Filipina kepada 8.19/8.21 daripada 8.20/8.22 sebelumnya.- BERNAMA


Ekonomi Kanada berkembang 3.1 peratus

OTTAWA, 31 Mei- Ekonomi Kanada berkembang 3.1 peratus lebih tinggi daripada jangkaan pada suku pertama tahun ini.Menerusi statistik Kanada, kenaikan didorong angka perdagangan yang kukuh melalui eksport dan peningkatan dalam perbelanjaan isi rumah.Beberapa penganalisis telah meramalkan penurunan dalam Keluaran Dalam Negara Kasar (KDNK) pada suku pertama tahun ini atau hanya sedikit peningkatan.Eksport barangan dan perkhidmatan meningkat sebanyak 2.4 peratus terutamanya dalam sektor tanaman, logam dan kenderaan.Import berubah daripada penurunan 3.3 peratus pada suku terakhir 2022 kepada peningkatan sedikit sebanyak 0.2 peratus, hasil import minyak mentah dan bitumen.Perbelanjaan isi rumah untuk trak pengangkut ringan dan kenderaan lain meningkat 7.8 peratus manakala perbelanjaan untuk pakaian meningkat 4.5 peratus. - AFP


Niaga hadapan FBM KLCI ditutup rendah

KUALA LUMPUR, 31 Mei- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup rendah hari ini sejajar dengan prestasi lemah di pasaran tunai pendasar.Pada penutup dagangan, kontrak Mei 2023 turun 9.5 mata kepada 1,383.0, Jun 2023 susut 3.0 mata kepada 1,389.0, September berkurangan 4.0 mata kepada 1,377.0 dan Disember 2023 jatuh 3.5 mata kepada 1,378.5. Jumlah dagangan menyusut kepada 14,260 lot daripada 30,317 lot pada Selasa manakala kepentingan terbuka turun kepada 53,506 kontrak daripada 73,962 kontrak sebelumnya.FBM KLCI susut 9.79 mata atau 0.70 peratus kepada 1,387.12 daripada 1,396.91.- BERNAMA


Penyusutan ringgit tidak beri kesan langsung kepada prestasi ekonomi - Pakar

KUALA LUMPUR, 31 Mei - Penyusutan nilai ringgit ketika ini berikutan tindakan Rizab Persekutuan Amerika Syarikat (AS) menaikkan kadar dasar semalaman (OPR) negaranya secara agresif.Ketua Pegawai Eksekutif, Pusat Pendidikan Pasaran (CME), Dr. Carmelo Ferlito berkata kenaikan OPR di negara itu telah mengawal inflasi dan mengukuhkan mata wang mereka. Namun katanya, secara konservatif kedudukan ringgit ketika ini tidak akan memberi kesan secara langsung kepada ekonomi negara.

"Polisi monetari yang agresif daripada Rizab Persekutuan Amerika Syarikat antara faktor ekonomi. Ini bagi mengatasi inflasi dan mengukuhkan Dolar Amerika Syarikat. Dolar akan kekal bernilai dan relevan pada tempoh tidak ketentuan global," kata Carmelo kepada RTM.Sementara itu, Penganalisis Ekonomi, Profesor Emeritus Dr. Barjoyai Bardai berkata pasaran saham Malaysia pada jangka panjang akan terus membantu mengukuhkan ekonomi negara."Kadar pertukaran dolar AS dan ringgit tidak ada kaitan secara langsung dengan prestasi ekonomi. Prestasi ekonomi dijangka terus meningkat dan kita akan dapat mencapai matlamat untuk mensasarkan pertumbuhan antara 4.5-5 peratus setahun untuk tahun ini," katanya.


Pasaran getah ditutup bercampur-campur

KUALA LUMPUR, 31 Mei- Pasaran getah tempatan melanjutkan aliran bercampur-campur hari ini di tengah-tengah penurunan dalam kedua-dua pasaran niaga hadapan getah serantau dan harga minyak.Seorang peniaga berkata niaga hadapan getah Jepun merosot untuk sesi kedua hari ini kerana keyakinan terhadap momentum pemulihan China terus goyah dalam persekitaran data perkilangan yang suram manakala kejatuhan harga minyak mentah mengheret kontrak menjadi lebih rendah.Aktiviti pembuatan China menguncup lebih cepat daripada jangkaan pada Mei berikutan permintaan yang lemah dengan indeks pengurus pembelian (PMI) pembuatan rasmi dilaporkan turun kepada 48.8 daripada 49.2 pada April.Bagaimanapun, beliau berkata penurunan selanjutnya dihadkan oleh kelemahan berterusan ringgit berbanding dolar AS dan kemajuan positif rundingan siling hutang AS.Dilaporkan rundingan Presiden Joe Biden dan Speaker Dewan Rakyat Kevin McCarthy untuk menaikkan had hutang US$31.4 trilion dan pemotongan perbelanjaan persekutuan baharu melepasi halangan penting lewat pada hari Selasa, dan akan dibawa ke Dewan Perwakilan untuk perbahasan dan undian pada Rabu.Harga Lembaga Getah Malaysia (LGM) untuk Getah Mutu Malaysia 20 (SMR 20) susut tiga sen kepada 603 sen sekilogram manakala lateks pukal naik setengah sen kepada 496 sen sekilogram.Pada 5.00 petang, harga rujukan LGM untuk getah fizikal SMR 20 berada pada 601.5 sen sekilogram manakala lateks pukal pada 496 sen sekilogram. -BERNAMA


Kadar jangka pendek ditutup kukuh, disokong operasi BNM

KUALA LUMPUR, 31 Mei- Kadar antara bank jangka pendek ditutup kukuh pada Rabu, didorong operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional berkurangan kepada RM42.71 bilion daripada RM48.49 bilion pada sebelah pagi, manakala dana Islam meningkat kepada RM25.40 bilion daripada RM23.56 bilion.

Terdahulu, bank pusat menawarkan dua tender pasaran wang konvensional dan dua tender repo berbalik.BNM menyemak tender semalaman murabahah kepada RM24.4 bilion daripada RM22.6 bilion.Pada 4 petang, BNM menawarkan tender pasaran wang konvensional RM42.7 bilion dan tender pasaran wang Murabahah RM24.4 bilion untuk wang sehari.Kadar Semalaman Islam Malaysia (MYOR-i) berada pada 3.00 peratus setakat 30 Mei.- BERNAMA